
INDLEDNING 


Den  samlede  Pestlitteratur  er  ikke  stor  i  Forhold 
til  den  Betydning,  Pestsygdommen  har  haft  for 
Menneskeheden.  Dette  kommer  naturligvis  af,  at 
Menneskene  var  forholdsvis  lidet  skrivende  i  den  Tid, 
da  Pesten  var  et  aktuelt  Emne. 

Det  er  imidlertid  en  Selvfølge,  at  en  Sygdom  som 
Pesten,  der  allerede  optraadte  epidemisk  i  Oldtiden, 
og  som  hærgede  Europa,  Asien  og  Nordafrika  med  den 
ene  Epidemi  efter  den  anden  Middelalderen  igennem, 
ogsaa  har  været  Genstand  for  Iagttagelse  og  Beskri¬ 
velse  allerede  i  gammel  Tid.  Der  foreligger  da  ogsaa 
fra  Middelalderen  en  Række  Pestskrifter,  af  hvilke 
det,  der  tillægges  Biskop  Knud  i  Aarhus,  og  som  i  det 
følgende  vil  blive  gengivet  i  Oversættelse  og  nærmere 
omtalt,  har  været  mest  udbredt  og  vakt  mest  Opmærk¬ 
somhed.  Der  er  kommet  mange  Udgaver  af  denne  Bog, 
som  naturligvis  er  skrevet  paa  Latin,  og  den  er  blevet 
oversat  paa  forskellige  Sprog.  I  den  senere  Tid  har 
Bogen  været  Genstand  for  en  ret  livlig  Debat,  som 
navnlig  har  drejet  sig  om  det  Spørgsmaal,  hvem  der 
er  dens  Forfatter.  Det  er  blevet  paastaaet,  at  der 
aldrig  har  været  nogen  Biskop  Knud  i  Aarhus,  og  hans 
Eksistens  er  i  alt  Fald  Genstand  for  berettiget  Tvivl. 
Bogen  er  derfor  af  forskellige  Forfattere  blevet  til- 

skrevet  andre  lærde  Mænd:  en  Biskop  i  Viborg,  en 
svensk  Biskop  og  en  Professor  i  Montpellier. 

Hovedformaalet  med  dette  lille  Skrift  er  at  gøre 
„Biskop  Knud“s  Bog  tilgængelig  for  danske  Nutids¬ 
læsere  og  at  give  et  Bidrag  til  Løsning  af  Spørgsmaalet, 
hvem  der  er  dens  Forfatter.  Men  da  det  for  at  kunne 
vurdere  Biskop  Knuds  Bog  er  nødvendigt  at  vide 
noget  mere  om  Pesten  og  Pestlitteraturen,  end  man  i 
Almindelighed  ved  i  vore  Dage,  har  jeg  anset  det  for 
rigtigt  først  at  fortælle  lidt  om  Pesten  og  særlig  om 
„Den  sorte  Død“,  som  vistnok  var  den  umiddelbare 
Anledning  til  Bogens  Fremkomst. 

Medens  der  foreligger  Oversættelser  til  Engelsk, 
Fransk,  Hollandsk  og  Portugisisk,  har  Bogen  ikke  hid¬ 
til  været  oversat  paa  Dansk.  Jeg  har  forsøgt  at  gen¬ 
give  Forfatterens  latinske  Tekst  paa  det  Sprog,  som 
efter  min  Mening  var  hans  Modersmaal.  Jeg  tør  ikke 
smigre  mig  med  det  Haab,  at  sprogkyndige  vil  finde 
min  Oversættelse  vellykket.  Middelalderligt  Latin 
med  sine  mange  Forkortelser  og  Tegn,  der  ikke  altid 
betyder  det  samme,  frembyder  mange  Vanskeligheder 
og  Faldgruber  for  en  usagkyndig,  Faldgruber,  som  selv 
lærde  Forfattere  ikke  altid  undgaar.  Som  et  Slags 
Undskyldning  for  mine  eventuelle  Fejltagelser  skal 
jeg  anføre,  at  den  tyske  Forfatter  Lersch  —  der  ikke 
kan  beskyldes  for  Skødesløshed  med  sine  Citater  — 
i  sin  lærde  „Geschichte  der  Volksseuchenul)  gengiver 
et  Sted  af  Biskop  Knuds  Bog  saaledes:  „in  monte 
pessulano  comitatem  vitare  non  potui,  quum  transivi 


1)  Berlin  1896. 

de  domo  ad  domum  curando  infirmes  (sic !)  circa  pauper- 
tatis  meae.‘a)  Den,  der  kan  en  Smule  Latin,  ser  straks, 
at  „comitatem“  er  en  Fejl  (der  skulde  staa  „communita- 
tem“),  og  at  der  ikke  i  Originalen  kan  have  staaet 
„circa  paupertatis  meæ,“  idet  Forf.  ikke  kan  have 
ladet  Præpositionen  circa  styre  Genitiv.  Der  er  ingen 
Tvivl  om,  at  Lersch  har  misforstaaet  Forkortelsen  af 
communitatem,  og  at  der  i  den  Bog,  han  citerer,  har 
staaet  „cå  paupertatis  meæ.“  „ca“  betyder  i  de  fleste 
Tilfælde  circa,  men  jeg  har  ogsaa  i  Biskop  Knuds  Bog 
set  denne  Forkortelse  brugt  for  causa,  bl.  a.  ogsaa  i 
en  eller  to  Udgaver  paa  det  anførte  Sted.  „Causa 
paupertatis  meæ“  giver  god  Mening:  „Paa  Grund  af 
min  Fattigdom. “ 

Det  Eksemplar  af  Bogen  —  fra  det  kongelige  Bi¬ 
bliotek  i  København  —  som  jeg  har  benyttet  til  Over¬ 
sættelsen,  er  smukt  og  tydeligt  trykt  og  har  ikke  mange 
Trykfejl.  De  Fejl,  der  findes,  skyldes  vistnok,  med 
ganske  enkelte  Undtagelser,  en  Afskriver.  Denne  Ud¬ 
gave  synes  at  være  den  ældste,  eller  i  alt  Fald  en  af  de 
ældste* I 2).  Efter  Chr.  Bruun3)  kan  der  ikke  være  Tvivl 
om,  at  den  er  trykt  i  Frankrig  (eller  Italien),  og  Bruun 

b  1.  c.  S.  170.  I  Oversættelse  efter  den  korrekte  Tekst  hedder  det: 

I  Montpellier  kunde  jeg  ikke  undgaa  Samkvem  med  Mennesker, 
idet  jeg  gik  fra  Hus  til  Hus  for  at  helbrede  de  syge,  paa  Grund 
af  min  Fattigdom. 

2)  Den  har  ingen  Angivelse  af,  hvor  eller  naar  den  er  trykt,  eller 
af  Bogtrykkerens  Navn,  og  Forfatterens  Navn  nævnes  først  i  Slut¬ 
ningslinierne,  der  lyder  saaledes: 

„Tractatus  de  regimine  pestilentico  domini  kamiti  episcopi  aru- 
siensis  ciuitatis:  regni  dacie  artis  medicine  expertissimi  professoris: 
finem  håbet. “ 

3)  Aarsberetninger  og  Meddelelser  fra  det  store  kongelige  Bibliothek 
1.  S.  83. 

mener,  at  den  kan  sættes  til  Aarene  1478 — 80.  Men 
Bogen  er  ganske  sikkert  skrevet  meget  tidligere  end 
1478.  De  foreliggende  Haandskrifter  frembyder  be¬ 
tydelige  indbyrdes  Forskelligheder,  som  uden  Tvivl 
i  mange  Tilfælde  skyldes  Skødesløshed  ved  Afskriv¬ 
ningen,  i  andre  Tilfælde  vistnok  ogsaa  Afskriverens 
Lyst  til  at  rette  og  forbedre. 

De  forskellige  trykte  Udgaver  har  ogsaa  nogle  ind¬ 
byrdes  Forskelligheder.  Der  er  i  den  Udgave,  jeg  har 
benyttet,  enkelte  Ord,  som  ikke  kan  oversættes  eller 
ikke  giver  Mening.  Naar  jeg  i  et  saadant  Tilfælde  i 
andre  Udgaver  har  fundet  det  uforstaaelige  Ord  erstattet 
med  et,  der  giver  god  Mening,  har  jeg  holdt  mig  til 
dette  og  betragtet  det  andet  som  en  Skrivfejl.  Jeg 
skal  som  Eksempel  nævne,  at  der  mellem  de  hjerte¬ 
styrkende  Midler  omtales  en  Plante  ved  Navn  „Cani- 
fer.“  Dette  Plantenavn  har  jeg  ikke  kunnet  finde 
hverken  i  Leksika  eller  i  Urtebøger.  Jeg  tænkte  mig 
derfor  Muligheden  af,  at  der  forelaa  en  Skrivfejl,  og 
jeg  fandt  da  ogsaa  i  flere  af  de  andre  Udgaver  i  Ste¬ 
det  for  Canifer  „Cassiafistis.“  Dette  er  vistnok  en 
Forkortelse  af  „Cassia  fistula“,  en  ostindisk  Droge, 
der  længe  har  været  kendt  i  Europa1).  I  Begyndelsen 
af  Afsnittet  om  Aareladning  nævnes  nogle  Forhold, 
som  kan  være  til  Hinder  for  at  lade  sig  aarelade  en 
Gang  om  Maaneden.  I  den  Udgave,  jeg  benyttede, 
staar  der,  at  dette  er  Tilfældet  med  „peregrinantibus“ 
(rejsende,  Udlændinge).  Men  i  flere  andre  Udgaver 


)  J.  Lind.  Om  Lægeplanter  i  danske  Klosterhaver  og  Klosterbøger. 
Kbh.  1918.  S.  19. 

staar  der  „pregnantibus“  (svangre),  hvilket  giver  bedre 
Mening. 

Der  findes  i  Teksten  et  andet  Ord,  som  har  voldt 
mig  store  Bryderier.  1  Afsnittet  om  de  Tegn,  der  be¬ 
buder  Pesten,  findes  citeret  et  Vers  om,  hvad  der  kan 
ventes,  naar  en  Komet  viser  sig.  Foran  Verset  staar 
der  „sicut  habetur  in  methaurisT  Om  dette  Ord  har 
jeg  raadspurgt  de  tykkeste  Bøger  og  de  lærdeste  Mænd. 
Jeg  takker  Professor  J.  L.  Heiberg  for  den  Oplysning, 
at  methauron  (eller  metauron)  er  en  Skrivemaade,  der 
undertiden  i  Middelalderen  brugtes  for  meteoron.  I 
alle  de  Udgaver  af  Biskop  Knuds  Bog,  som  har  været 
tilgængelige  for  mig,  staar  der:  „sicut  habetur  in 
methaurisT  I  Johannes  Jacobis  Pestbog,  som  efter 
Dr.  Johnsson  i  København  og  Professor  Sudhoff  i 
Leipzig  er  identisk  med  Biskop  Knuds  Bog,  staar  der, 
„sicut  videtur  in  libro  meteorum“,  og  jeg  har  valgt 
Oversættelsen:  „som  der  staar  i  Bogen  om  Meteorerne. “ 
Men  fra  hvilken  Bog  om  Meteorer  Citatet  er  taget, 
kan  jeg  ikke  oplyse. 


LIDT  OM  PESTEN 


Yi  ved  noget  mere  om  Pesten  nu,  end  man  vidste, 
da  „Biskop  Knud“  skrev  sin  lille  Bog  om  denne 
Sygdom. 

Det  var  dog  først  i  1894,  at  vor  Viden  om  Pesten 
tog  et  væsentligt  Skridt  fremad,  idet  Franskmanden 
Yersin  og  Japaneren  Kitasato  i  det  nævnte  Aar  fandt 
Pestbacillen.  Vi  kender  nu,  i  alt  Fald  i  det  væsentlige, 
de  Veje,  ad  hvilke  Smitten  —  d.  v.  s.  Bacillen  —  over¬ 
føres  fra  det  ene  Sted  til  det  andet  og  fra  det  ene  Menne¬ 
ske  til  det  andet,  og  denne  Viden  om  Sygdommens 
Udbredelsesmaade  gør  det  naturligvis  muligt  at  træffe 
mere  virksomme  Foranstaltninger  end  tidligere  til 
Forebyggelse  af  Epidemier.  Overfor  Behandlingen  af 
de  enkelte  Tilfælde  er  Pestbacillens  Opdagelse  endnu 
af  mindre  Betydning. 

Ved  Opdagelsen  af  Pestens  Mikrob  er  ogsaa  Spørgs- 
maalet  om  Sygdommens  Smitsomhed  afgjort.  Om 
dette  Spørgsmaal  har,  mærkværdigt  nok,  Meningerne 
været  delte  baade  i  ældre  og  nyere  Tid.  Biskop  Knud 
opkaster  Spørgsmaalet,  om  Pesten  er  smitsom,  og  be¬ 
svarer  det  bekræftende.  I  en  Polemik  med  Carl  Lange 

skriver  Schleisner1)  i  1879:  „Smittemomentet  bliver 
nutildags  ogsaa  mere  og  mere  fremhævet  af  de  nulevende 
Hygieinikere.  Ikkun  Hr.  Lange  synes  i  saa  Henseende 
at  være  af  en  anden  Mening. “  Endnu  saa  sent  som  i 
1891  skriver  Fernand  Vidal2),  at  de  lærde  er  uenige 
om  Smittespørgsmaalet.  Vidal  selv  holder  paa,  at 
Pesten  er  smitsom. 

Nu  kan  der  ikke  mere  rejses  Tvivl  om  dette  Spørgs- 
maal.  Vi  ved,  at  der  findes  forskellige  „PestfocH, 
Steder,  hvor  der  altid  forekommer  Pest,  og  hvorfra 
Sygdommen  lejlighedsvis  breder  sig  i  større  eller  mindre 
Udstrækning. 

Et  saadant  Arnested  for  Pesten  findes  i  den  kinesi¬ 
ske  Provins  Yunnan,  hvor  Sygdommen  holder  sig  hos 
et  Murmeldyr,  Tarbagan,  der  efterstræbes  paa  Grund 
af  den  kostbare  Pels.  Jægerne  bliver  smittede  af 
Vildtet  og  bringer  saa  Sygdommen  videre.  Et  andet 
Pestfocus,  der  findes  i  Himalaja,  har  den  Interesse, 
at  „Den  sorte  Død“  menes  at  have  haft  sit  Udgangs¬ 
punkt  der. 

Foruden  Tarbagan  er  der  to  andre  Dyrearter,  som 
spiller  en  vigtig  Rolle  ved  Pestens  Udbredelse.  Rot- 
ter  er  farlige  Smittebærere.  Dels  faar  de  Pesten  ved 
at  æde  andre  Rotter,  der  er  døde  af  Pest,  dels  overføres 
Sygdommen  fra  den  ene  Rotte  til  den  anden  af  en 
asiatisk  Loppeart,  der  ogsaa  skal  kunne  overføre 
Smitten  til  Mennesker,  men  som  heldigvis  ikke  fore¬ 
kommer  i  Europa.  Det  er  navnlig  Skibsrotterne,  der 


h  Berlingske  Tidende.  Kbh.  1879.  Nrr.  40,  41,  65. 
?)  Traité  de  médecine  T.  I.  1891.  p.  946. 

er  farlige  som  Pestudbredere,  idet  Smitten  ved  dem 
kan  føres  over  Havet  til  fjerne  Steder. 

Pesten  kan  optræde  i  forskellige  Former,  af  hvilke 
de  vigtigste  er  Bubonpesten  eller  Byldepesten,  karakteri¬ 
seret  ved  Svulst  og  Betændelse  af  Lymfekirtler,  og 
Lungepesten,  hvor  Lungerne,  som  Navnet  antyder,  er 
Sygdommens  Hovedsæde. 

Kirtlerne  er  ogsaa  angrebne  i  Lungepesten,  men 
Sygdommen  forløber  i  Reglen  saa  hurtigt,  at  Betæn¬ 
delsen  ikke  faar  Tid  til  at  udvikle  sig.  Lungepesten 
ender  næsten  altid  med  Døden,  og  den  kan  forløbe 
med  en  forfærdelig  Hurtighed.  Den  kan  vare  3 — 5 
Dage;  men  undertiden  dør  Patienten  faa  Timer  efter, 
at  Sygdommen  har  lagt  sig  for  Dagen. 

Lungepesten  er  overordentlig  smitsom,  idet  Patien¬ 
ternes  Opspyt  er  fuldt  af  Baciller,  og  ganske  smaa  bacil- 
holdige  Draaber  spredes  i  Luften  omkring  dem  og  kan 
smitte  andre  Mennesker,  som  indaander  disse  Draaber. 
Bubonpesten  er  mindre  farlig  for  den  syges  Omgivelser, 
idet  Smitten  i  det  væsentlige  kun  udbredes  ved  Af¬ 
sondringen  fra  de  betændte  Kirtler,  efter  at  Bylderne 
har  aabnet  sig  spontant  eller  er  blevet  aabnede  af 
Lægen.  Men  det  maa  dog  bemærkes,  at  Smitten  og¬ 
saa  her  kan  overføres  ved  livløse  Genstande,  navnlig 
Klæder  og  Sengetøj,  der  har  været  benyttet  af  de  syge. 

Om  Pestens  Smitsomhed  har  Meningerne,  som  sagt, 
indtil  den  nyeste  Tid  været  delte.  Derimod  var  der 
forskellige  andre  Aarsagsmomenter,  om  hvilke  der  i 
ældre  Tid  ikke  herskede  Tvivl. 

For  det  første  var  *det  en  almindelig  Opfattelse,  at 
den  egentlige  Aarsag  til  Pesten  var  Guds  Vrede  over 

Menneskenes  Synder.  Midlet  imod  den  maatte  da 
være  at  angre  og  omvende  sig,  og  denne  Opfattelse 
bidrog  væsentligt  til  Flagellantbevægelsen  i  det  14de 
Aarhundrede.  De  fleste  Forfattere  mente  dog,  at  Guds 
Vrede  ikke  var  den  eneste  Aarsag  til  Pesten,  men  at 
ogsaa  Smitte,  Urenlighed  og  usundt  Levned  kunde  bi¬ 
drage  til  Sygdommens  Opstaaen  og  Udbredelse.  Men 
nogle  Mennesker  var  saa  konsekvente  at  sige,  at  naar 
Pesten  var  sendt  som  en  Straf  fra  Gud,  saa  var  det 
unyttigt,  ja  formasteligt  at  søge  at  helbrede  den  ved 
Hjælp  af  Medikamenter. 

I  Fortalen  til  sin  Bog  om  Pesten  citerer  Henrik 
Smidt1):  „Doctor  Morthen  Luthers  raad  om  Pesti- 
lentze.“  Luther  begynder  med  at  dadle  dem,  som 
ikke  vil  bruge  Urter  eller  Lægedom  mod  Pesten  eller 
fly  de  smittefarlige  Steder  og  Personer,  fordi  de  siger: 
„det  er  Guds  straff,  vil  hånd  beuare  mig  for  Pestilentze, 
da  giør  hånd  det  vel,  vden  alle  vrter  oc  lægedom. “ 
Morten  Luther  viser  sig  ogsaa  ved  denne  Lejlighed  som 
Repræsentant  for  den  sunde  Fornuft.  Han  fortsætter: 
„Saadant  er  icke  at  lyde  oc  tro  Gud,  men  at  friste  och 
forsøge  hannem. “  Man  kunde  lige  saa  godt  forsmaa 
og  foragte  Mad,  01,  Hus  og  Klæder  og  sige:  „Vil  Gud 
beuare  mig  for  Hunger  tørst  Kuld  oc  frost,  det  kand 
hånd  vel  gøre,  vden  Mad,  01  ock  Klæder. “  Luther 
føjer  til,  at  saadanne  Mennesker  ogsaa  kan  blive  Mand- 
drabere  ved  at  paaføre  andre  Smitten. 

h  En  Bog  om  Pestelentzis  Aarsage,  foruaring  och  legedom  der  emod, 
tilsammen  lest  aff  lerdemens  Bøger,  aff  Henrick  Smidt  i  Malmø, 
oc  først  vdgaait  vid  Prenten.  Anno  M.D.XXXV.  Nu  offuerseet, 
forøget,  oc  forbedret  Anno.  M.D.LVII.  Prentet  vdi  Københaffn 
M.D.LVII. 

Det  medicinske  Fakultet  ved  Københavns  Universi¬ 
tet  udsendte  i  1619  „En  kaart  Vnderuisning“  om, 
hvorledes  man  skulde  forholde  sig  for  at  forebygge  og 
helbrede  Pesten1).  Dette  „Consilium“  blev  oprindelig 
skrevet  paa  Latin,  men  senere  oversat  paa  Dansk 
„pro  vulgo.“  Foran  den  danske  Udgave  (fra  1654) 
staar  der: 

„Jeremiae  29. 

See,  jeg  vil  skicke  Sverd,  Hunger  oc  Pestilentze  iblant 
dem,  fordi  at  de  icke  lydde  mine  Ord,  siger  HErren. 

Theriaca  diatessaron:2) 

Omvend  dig  snarlig, 

Bed  GUd  alvorlig, 

Vandre  varlig. 

Tær  sparlig, 

Tjden  er  farlig, 

Døden  kommer  snarlig. “ 

Det  medicinske  Fakultet  var  baade  religiøst  og  poe¬ 
tisk  i  1654.  Fakultetet  mener,  at  Pestepidemien  er  en 


b  En  kaart  Vnderuisning,  Huorledis  mand  sig  forholde  skal  i  denne 
farlige  tid,  baade  til  at  præservere  dem  som  endnu  ere  fri  fra  denne 
omgans  Pestilentze,  saa  oc  til  at  hielpe  oc  curere  dem  som  der 
met  ere  befengde.  Stillet  aff  Facultate  Medica  her  i  Kiøbenhaffn. 
Prentet  nu  paa  nye  i  Kiøbenhaffn,  hoss  Henrich  Waldkirch.  Oc 
findis  hoss  hannem  tilkiøbs.  Anno  Jesu  Christi  MDCXIX.  —  Den 
latinske  Tekst  findes  i  Th.  Bartholins  „Cista  Medica." 

2)  Det  fra  Oldtiden  berømte  Lægemiddel  „Theriak"  brugtes  endnu  i 
Begyndelsen  af  det  17de  Aarhundrede  meget,  ogsaa  mod  Pest. 
„Diatessaron"  betyder  „igennem  fire."  Det  bruges  om  en  Sam- 
menarbejdelse  af  de  4  Evangelier  (Tatians  Evangelieharmoni).  — 
Forklaringen  paa  Overskriften  er  maaske  den,  at  Verset  indeholder 
fire  Raad  mod  Pesten. 

Guds  Straf,  og  anbefaler  derfor  som  Forebyggelses¬ 
middel:  Pønitentse  og  at  bede  og  paakalde.  Men  det 
nævner  dog  ogsaa  som  Aarsager  til  Pesten  Smitte  fra 
andre  Steder  og  et  usundt  Levnet  og  anbefaler:  at  fly 
snart  langt  bort  derfra  og  komme  sent  igen,  —  og 
giver  desuden  Anvisning  paa  forskellige  hygiejniske 
Forholdsregler  og  Helbredelsesmidler. 

Den  hollandske  Læge  Diemerbroeck1),  der  har  skre¬ 
vet  et  Værk  om  Pesten,  siger,  at  det  sikreste  Fore¬ 
byggelsesmiddel  er  Flugt  i  Forbindelse  med  Guds¬ 
frygt,  og  man  træffer  undertiden  Afhandlinger  om  Pe¬ 
sten,  hvis  Forfattere  saa  at  sige  gør  Undskyldning  for, 
at  de  anvender  andre  Midler. 

Lægen  Mule,  der  var  Professor  ved  Københavns 
Universitet  og  under  Pesten  1711  tog  virksom  Del  i 
Sygdommens  Bekæmpelse,  fortæller  i  et  Brev  til  sin 
Broder2)  om  en  københavnsk  Præst,  „Mag.  Knud 
Tommerup  ved  Guarnisonskirken“,  at  han  „forlod, 
uden  Reisetilladelse,  med  Familie  og  Bohave  Byen  i 
Tirsdags,  efterat  han  i  Søndags  paa  Prædikestolen 
havde  kaldet  Kjøbenhavn  et  Sodoma  og  Gomorra, 
og  raabt:  „frelse  sig  hvo  kan  ud  af  denne  formedelst 
sin  grændseløse  Ugudelighed  af  Herren  til  Ødelæggelse 
indviede  Stad. ““  Mule  synes  at  anse  det  for  tvivlsomt, 
om  Gudsfrygt  har  været  den  egentlige  Bevæggrund  for 
Præsten  til  at  flygte. 

Mule  holdt  Stand  under  hele  Epidemien  og  skyede 
hverken  Fare  eller  Anstrengelse.  Hans  Kollega  Fran- 


])  Dr.  med.;  død  som  Professor  i  Utrecht  1674. 

2)  U.  C.  Mule.  Om  Pesten  i  Kjøbenhavn  1711.  Fortalt  i  Brevform. 
Odense  1843. 

ckenau1)  derimod  flygtede  til  Falster.  Mansa2)  siger, 
at  han  derved  fulgte  et  Eksempel,  som  var  givet  af 
hans  Formænd  ved  lignende  Lejligheder:  af  Chr.  Thor- 
kilsen  Morsing  og  Peder  Capitaneus  (begge  Forfattere 
af  Afhandlinger  om  Pesten)  i  det  16de  og  af  Ole  Worm 
og  Th.  Bartholin  i  det  17de  Aarhundrede.  Mansa  for¬ 
tæller,  at  ogsaa  Sydenham  og  Galen  flygtede  for  Pesten. 

Naar  Guds  Vrede  over  Menneskenes  Synder  blev 
betragtet  som  Pestens  Aarsag,  blev  det  dog  i  Reglen 
opfattet  saaledes,  at  dette  var  den  almindelige  Aarsag 
til  Epidemien,  men  at  ogsaa  andre  særlige  Aarsager 
var  medvirkende.  Paa  samme  Maade  blev  af  mange 
Forfattere  Himmellegemernes  Konstellation  anset  for 
den  almindelige  Aarsag  til  en  Pestepidemi,  medens  de 
særlige  Aarsager  fandtes  paa  Jorden  og  tildels  hos 
Mennesket  selv.  Guy  de  Chauliac3),  der  levede  i  det 
14de  Aarhundrede,  mente,  at  Saturns,  Jupiters  og 
Mars’  Konjunktion  i  Vandmandens  Tegn,  som  efter 
hans  Mening  havde  fundet  Sted  den  24.  Marts  1345, 
var  den  vigtigste  og  almindelige  Aarsag  til  den  sorte 
Død.  Legemernes  sygelige  Beskaffenhed,  Safternes 
Fordærvelse  o.  s.  v.,  var  den  særlige,  underordnede 
Aarsag.  Det  var  en  almindelig  udbredt  Anskuelse,  at 
Himmellegemerne  i  visse  Konstellationer  udøvede  en 
fordærvelig  Indflydelse  paa  Atmosfæren.  Ogsaa  Sol¬ 
formørkelser  og  Kometer  fik  Skyld  for  ikke  alene  at 
bebude,  men  ogsaa  at  foraarsage  Pesten.  Endnu  midt 

Georg  Friderich  Francus  de  Franckenau,  født  1669  i  Strasbourg, 
blev  Professor  i  København  1701. 

2)  Pesten  i  Helsingør  og  Kiøbenhavn  1710  og  1711.  Kbh.  1854.  S.  20. 

3)  Citeret  hos  J.  F.  C.  Hecker.  Die  grossen  Volkskrankheiten  des 
Mittelalters  (ved  August  Hirsch).  Berlin  1865.  S.  82. 

i  det  16de  Aarhundrede  mener  Christen  Thorkilsen 
Morsing,  Professor  i  Medicin  ved  Københavns  Univer¬ 
sitet,  at  Solens  og  Maanens  Formørkelser  ofte  er  Aar- 
sag  til  Pesten,  og  at  det  samme  gælder  om  Saturns  og 
Mars’  Konjunktion  i  Jomfruens  eller  Tvillingernes 
Tegn1). 

At  der  forud  for  de  store  Epidemier  gik  politiske, 
atmosfæriske  og  klimatiske  Forstyrrelser,  noteres  og- 
saa  af  de  gamle  Forfattere.  Men  dette  anses  dog  for 
mindre  vigtigt  end  Himmellegemernes  Indflydelse,  og 
tildels  anses  disse  Forstyrrelser  paa  Jorden  ogsaa  for 
at  være  foraarsagede  af  Himmellegemernes  Paavirk- 
ning. 

Forud  for  den  første  store  Pestepidemi,  om  hvilken 
der  foreligger  nærmere  Efterretninger,  den,  der  rasede 
i  det  6te  Aarhundrede,  gik  der  baade  politiske  Urolig¬ 
heder  og  Krige  og  usædvanlige  Naturfænomener.  Der 
meldes  om  Kometer,  Jordskælv,  store  Oversvømmelser 
og  usund  Taage.  Forud  for  den  sorte  Død  gik  der  en 
Mængde  uhyggelige  Naturfænomener,  vulkanske  Ud¬ 
brud,  Jordskælv  og  store  Oversvømmelser,  der  i  For¬ 
ening  med  Sværme  af  Vandregræshopper  fremkaldte 
Misvækst  og  Hungersnød. 

Det  samme  var  efter  Mansa  Tilfældet  med  den  Pest, 
der  kom  til  Sverige  og  Danmark  1710  og  1711  efter  i 
flere  Aar  at  have  raset  i  andre  Lande  i  Europa.  Mansa 
skriver2):  „Vare  nogensinde  i  Europa  Anledningerne 


b  D.  Christiani  Torchilli  Morsiani  Consilium  de  Pestilentiæ  causis, 
præservatione  &  curatione.  I :  Thomæ  Bartholini  Cista  medica. 
Hafniæ  1662.  S.  21  ff. 

2)  Pesten  i  Helsingør  og  Kiøbenhavn.  Kbh.  1S54.  S.  1. 


Fr.  Hallager:  Biskop  Knuds  Bog  om  Pesten. 

til  smitsomme  og  pestagtige  Sygdommes  Udvikling 
og  Udbredelse  mange  og  store,  da  maa  dette  vistnok 
gieide  om  Begyndelsen  af  det  18de  Aarhundrede.“  Der 
var  Krig  i  Øst  og  Vest,  og  til  de  politiske  Omvæltnin¬ 
ger  „sluttede  sig  mærkelige  og  indflydelsesrige  For¬ 
andringer  i  den  physiske  Verden:  Meteorer  af  forskjel- 
ligt  Slags,  Jordrystelser,  Udbrud  af  ildsprudende  Bierge, 
nye  Øers  Fremkomst  af  Havets  Skiød,  Landes  og  Byers 
Oversvømmelse,  deels  af  Havet,  deels  af  Floder,  bety¬ 
delige  Uregelmæssigheder  i  de  climatiske  Forhold  o.  s.  v.“ 
Mansa  fortæller,  at  der  viste  sig  Kometer  baade  i  1702, 
1706  og  1707,  at  Nordlys  var  hyppige  og  stærke  i  Dan¬ 
mark,  og  at  der  i  1710  faldt  blodig  Regn  i  Skaane. 

Det  er  jo  ret  naturligt,  at  Oversvømmelser  og  Tørke, 
der  medfører  Misvækst  og  Hungersnød,  virker  skade¬ 
ligt  paa  de  hygiejniske  Forhold  og  paa  Befolkningens 
Modstandskraft  og  derved  bereder  Jordbunden  for 
Epidemier,  og  at  Felttog  tillige  bidrager  til  at  overføre  . 
Smitten  fra  et  Sted  til  et  andet.  Derimod  er  man  i 
vore  Dage  mere  tilbøjelig  til  at  tilskrive  Kometerne 
en  gavnlig  end  en  skadelig  Indflydelse  paa  de  jordiske 
Forhold,  i  alt  Fald  paa  Vinhøsten. 

Forskellige  Forfattere  anfører  som  Aarsag  til  Pesten 
eller  i  alt  Fald  som  Tegn,  der  bebuder  dens  Komme, 
Uregelmæssighed  4  Naturforhold,  selv  om  Afvigelsen 
fra  det  sædvanlige  ikke  i  og  for  sig  kan  betragtes  som 
skadelig,  f.  Eks.  at  det  er  varmt,  naar  man  skulde 
vente  Kulde,  og  omvendt.  De  fleste  ældre  Forfattere 
er  enige  om  at  betragte  Taage  og  i  det  hele  Fugtighed 
som  meget  usund.  Mærkværdigt  er  det,  at  alle 
Forfattere,  der  skriver  om  Pesten,  advarer  mod 

Søndenvinden.  Biskop  Knud,  der  ogsaa  betragter 
Søndenvinden  som  meget  skadelig,  anfører  til  Støtte 
for  denne  Anskuelse  en  ikke  ringere  Avtoritet  end 
Hippokrates.  Naar  nordiske  Forfattere  som  Chr.  Thor- 
kilsen  Morsing  advarer  mod  Søndenvinden,  kan  det 
ikke  være  efter  Erfaringer  hjemmefra.  Men  de  første 
Pestskrifter  stammer  fra  Sydfrankrig  og  Italien,  hvor 
Søndenvinden  kan  være  generende  og  usund.  Chr. 
Thorkilsen  havde  ogsaa  studeret  ved  Universitetet  i 
Montpellier. 

Som  bekendt  var  det  i  „Den  sorte  Døds“  Tid  en  ud¬ 
bredt  Tro,  at  Jøderne  foraarsagede  Pesten  ved  at  for¬ 
gifte  Brøndene.  Denne  Opfattelse  af  Pestens  Aarsags- 
forhold  har  jeg  ikke  fundet  omtalt  i  nogen  af  de  Pest¬ 
bøger,  jeg  har  set.  Som  et  Kuriosum  kan  det  nævnes, 
at  Jøderne  endogsaa  fik  Skyld  for  at  have  forgiftet 
Atmosfæren,  og  at  Forfatteren  af  Artiklen  om  Pest  i 
Zedlers  store  Konversationsleksikon  (27de  Bind,  Aar 
1741)  ikke  finder  det  ganske  umuligt,  at  ugudelige 
Mennesker  ved  onde  Kunster  kan  smitte  Luften1).  I 
det  20de  Aarhundrede  er  jo  endelig  den  Tanke  realiseret 
at  ødelægge  sine  Modstandere  ved  Hjælp  af  giftige 
Luftarter. 

Med  Hensyn  til  de  forebyggende  Foranstaltninger 
mod  Epidemiers  Opstaaen  og  Udbredelse  er  der  natur¬ 
ligvis  sket  store  Fremskridt  i  den  nyere  Tid.  Men  hvad 
selve  Pestens  Behandling  angaar,  er  Fremskridtene 
ikke  saa  store.  Efter  P.  Aaser,  som  skriver  om  Pesten 
i  den  skandinaviske  „Lærebog  i  intern  Medicin“2),  er 

1)  Grosses  Universal  Lexicon.  Leipzig  und  Halle  1741.  Bd.  27.  Sp.  1  762. 

2)  Kbh.  Bd.  I.  1915—17.  S.  287. 


2* 

Yersins  Pestserum  det  eneste  Middel,  som  synes  at 
have  god  Virkning  mod  selve  Sygdommen  —  og  det 
har  kun  denne  Virkning,  naar  det  gives  i  Sygdommens 
Begyndelse,  før  Bacillen  er  kommet  over  i  Blodet.  For¬ 
øvrigt  er  Behandlingen  nu  som  i  det  14de  Aarhundrede 
„symptomatisk. “  Den  gaar  først  og  fremmest  ud  paa 
at  holde  Kræfterne  oppe  og  navnlig  modvirke  Hjerte¬ 
svækkelsen  —  dernæst  ogsaa  paa  at  faa  Bylderne  til  at 
„trække  til“  og  aabne  dem,  naar  Tiden  er  til  det. 

De  Fremskridt,  der  er  gjort  med  Hensyn  til  Behand¬ 
lingen  af  et  Tilfælde  af  Pest,  bestaar  ikke  saa  meget  i, 
at  man  har  fundet  nye  virksomme  Midler,  som  deri, 
at  man  har  afskaffet  forskellige  af  den  gamle  Tids  Be- 
handlingsmaader. 

Baade  som  forebyggende  Middel  og  til  Behandling 
af  den  udbrudte  Sygdom  brugte  man  i  stor  Udstræk¬ 
ning  Aareladning  og  „  Purgering. “  I  de  gamle  Pest¬ 
bøger  er  Spørgsmaalet  om  Aareladning  omhyggelig 
behandlet,  og  der  gøres  Rede  for,  hvilke  Vener  man 
skal  aabne  under  forskellige  Forhold.  Valget  af  Vener 
retter  sig  dels  efter  Sygdommens  Varighed,  dels  efter, 
hvilke  Kirtler  der  findes  opsvulmede.  De  forskellige 
Forfatteres  Regler  for  Aareladning  er  dog  langt  fra  at 
stemme  overens.  Nogle  Forfattere  raader  til  Forsig¬ 
tighed  med  Blodudtømmelser,  medens  andre  paastaar, 
at  Aareladningen  bør  være  meget  rigelig.  Men  der  er 
Enighed  om  Aareladningens  Gavnlighed  og  Uundvær¬ 
lighed. 

Afføringsmidler  blev  ogsaa  anvendt  rigeligt  for  at 
skille  Legemet  af  med  de  usunde  Vædsker.  En  gam¬ 
mel  Forfatter  siger,  at  hvor  Aareladning  ikke  kan  taales, 
maa  man  bruge  Purgering  saa  meget  mere. 

De  gamle  brugte  ogsaa  en  Mængde  tildels  meget 
sammensatte  Medikamenter,  baade  indvortes  og  ud¬ 
vortes.  Det  mest  berømte  Middel,  som  ingen  Pestbog 
undlod  at  anbefale,  var  naturligvis  Theriak,  det  gamle 
Universalmiddel,  som  i  Form  af  Latværge  indeholdt 
en  Mængde  forskellige  Bestanddele.  I  Th.  Bartholins 
„Dispensatorium  Hafniense“  (1658)  fandtes  der  i 
Theriaca  Andromachi  64  „simplicia.“ 

Nogle  af  de  Midler,  der  omtales  og  anbefales  hos 
de  gamle  Forfattere,  ser  i  vore  Dage  ikke  alene  højst 
mærkværdige,  men  ogsaa  lidet  appetitlige  ud.  Endnu 
hos  Flenrik  Smidt1)  finder  man  følgende  Opskrift  til 
Plaster:  „Mand  maa  tage  Malurte,  Rude,  lige  meget 
aff  huert,  oc  støde  disse  til  puluer,  oc  blande  dem  met 
Menniskens  Møg  eller  Skarn. “ 

Den  tidligere  citerede  Christen  Thorkilsen  Morsing 
giver  Anvisning  paa  en  mærkelig  Behandling  af  Pest¬ 
bylder.  Hans  Recept  lyder  i  Oversættelse  omtrent 
saaledes2): 

„Man  tager  en  Hane  eller  Høne,  helst  en  sort,  pluk¬ 
ker  alle  Fjerene  bort  ved  Halen,  anbringer  den  nøgne 
Podex  paa  Saaret  og  klemmer  af  og  til  Næbet  sammen 
med  Haanden,  saa  den  ikke  kan  aande  ad  den  Vej, 
men  bagfra.  Naar  Hanen  bliver  holdt  saaledes  i  en 
halv  eller  en  hel  Time,  trækker  den  Giften  til  sig  og 
dør.  Derefter  skal  man  anbringe  en  anden  Hane  paa 
samme  Maade  og  blive  ved  dermed,  til  man  har  brugt 
24,  hvis  der  behøves  saa  mange,  og  alle  de  første  dør. 


h  Op.  c.,  Udg.  1577,  Bl.  17  (2),  b. 
2)  1.  c.  S.  44. 

Og  hvis  nogle  af  dem  dør,  er  det  et  godt  Tegn;  men  hvis 
de  ikke  dør,  er  der  stor  Fare  paa  Færde. “ 

Den  samme  Kur  findes  omtalt  hos  Henrik  Smidt, 
der  ogsaa  anbefaler  den  mod  Hugormebid;  men  det 
er  dog  ikke  nogen  af  de  danske  Forfattere,  der  har  op¬ 
fundet  den.  Kuren  findes  allerede  omtalt  i  Pietro  di 
Tussignanos  Pesttraktat  fra  13981). 

Der  gives  hos  de  gamle  udførlige  Regler  for,  hvor¬ 
ledes  man  skal  forholde  sig  i  Pesttiden,  og  navnlig  for, 
hvad  man  skal  spise,  Regler,  som  Nutids  Læger  til 
dels  har  ondt  ved  at  forstaa. 

Der  er  3  Ting,  som  de  gamle  og  ældre  Forfattere  er 
enige  om  at  advare  imod:  megen  Søvn,  varme  Bade 
og  kønsligt  Samkvem.  Man  skulde  navnlig  vogte  sig 
for  at  sove  om  Dagen,  hvad  Sygdommen  medfører 
Trang  til.  Hvorfor  det  er  farligt  at  sove,  lærer  man  af 
Knuds  Bog.  Offentlige  Bade  skulde  man  undgaa  paa 
Grund  af  Smittefaren;  men  man  skulde  i  det  hele  taget 
vogte  sig  for  varme  Bade,  fordi  disse  aabner  Porerne, 
saa  den  giftige  Luft  kan  trænge  ind.  Af  samme  Grund 
betragtedes  det  som  farligt  at  komme  i  Sved  og  i  det 
hele  at  blive  stærkt  ophedet.  Advarslen  mod  kønsligt 
Samkvem,  eller  mod  Overdrivelse  deraf,  gaar  igen  hos 
alle  de  gamle  Forfattere.  Og  efter  Franckenau2)  laa 
næsten  alle  nygifte  under  for  Pesten. 

Der  var  ogsaa  Enighed  mellem  Forfatterne  om,  at 
sure  Spiser  var  gavnlige,  og  at  det  var  et  godt  Middel 
til  at  forebygge  Smitte,  at  man  vaskede  sig  med  Eddike 

h  Sudhoff.  Archiv  fur  Geschichte  der  Medizin.  Bd.  5.  S.  390  ff. 

2)  Citeret  hos  Mansa.  Pesten  i  Kiøbenhavn  1711.  Skildret  fra  et 
lægevidenskabeligt  Standpunkt.  Kbh.  1844.  S.  12. 

og  lugtede  til  Eddike.  Der  nævnes  ogsaa  forskellige 
Rødder  og  andre  Plantedele,  som  det  var  gavnligt  at 
have  i  Munden,  naar  man  færdedes  paa  smittefarlige 
Steder.  Med  Hensyn  til  Bolighygiejnen  anbefaledes 
Renlighed  og  navnlig  at  rense  Luften  ved  at  holde 
Ilden  vedlige  og  røge  med  vellugtende  Træsorter  og 
aromatiske  Urter.  Forfatterne  fremhævede  altid,  at 
Vinduerne  mod  Syd  skulde  holdes  lukkede  paa  Grund 
af  Søndenvindens  Skadelighed.  Endnu  i  Begyndelsen 
af  det  18de  Aarhundrede  var  der  hos  Lægerne  nogen 
Betænkelighed  ved  at  tilraade  Ventilation,  idet  man 
mente,  at  Luften  var  besmittet  af  Pestgiften,  og  at  man 
derfor  maatte  være  forsigtig  med  at  give  den  fri  Ad¬ 
gang  til  Husene,  navnlig  naar  den  var  fugtig  og  taaget. 

De  Forfattere,  der  skrev  om  Pesten  i  de  første  Aar- 
hundreder  efter  den  sorte  Død,  kunde  være  uenige  paa 
enkelte  Punkter.  I  det  store  og  hele  var  det  dog  den 
samme  Opfattelse,  der  gjorde  sig  gældende,  baade  hvad 
Sygdommens  Natur  og  Oprindelse  og  dens  Behandling 
angaar.  Vi  vil  i  Biskop  Knuds  Bog  ikke  finde  noget 
for  dens  Forfatter  ejendommeligt,  men  en  velskreven 
og  paa  de  fleste  Punkter  let  forstaaelig  Fremstilling  af 
Tidens  Standpunkt. 


III 


„DEN  SORTE  DØD“ 

Som  tidligere  omtalt  har  man  Beretninger  om  Pest¬ 
epidemier  i  Evropa  allerede  fra  Oldtiden,  og  hele 
Middelalderen  igennem  og  op  i  den  nyere  Tid  har  vor 
Verdensdel  været  hjemsøgt  af  en  Mængde  Epidemier 
af  Pest. 

Her  i  Danmark  vides  Pesten  ikke  med  Sikkerhed 
at  være  optraadt  før  den  sorte  Døds  Tid.  Mansa1) 
mener  dog,  at  der  allerede  tidligere  maa  have  været 
Pest  her  i  Landet,  fordi  Henrik  Harpestreng,  der  døde 
1244,  giver  Anvisning  paa  Midler  mod  Pesten.  I  det 
15de  Aarhundrede  kom  Sygdommen  flere  Gange  til 
Danmark,  og  i  1711  var  der  Pest  i  Helsingør  og  Køben¬ 
havn.  I  det  19de  Aarhundrede  var  der  i  Evropa  kun 
et  Par  mindre  Epidemier,  som  ikke  berørte  Danmark. 

I  1901  var  der  en  lille  Epidemi  i  Glasgow.  I  Asien 
har  der  ogsaa  i  det  20de  Aarhundrede  raset  Pestepide¬ 
mier,  og  i  Verdenskrigens  Tid  har  Bladene  gentagne 
Gange  fortalt  om  Pest  i  Rusland,  uden  at  der  dog  har 
foreligget  sikre  Efterretninger  derom. 


J)  De  Epidemiis  Maxime  Memorabilibus.  Hauniæ  1831.  p.  7. 

Mange  af  de  svundne  Aarhundreders  Pestepidemier 
har  raset  voldsomt  i  de  Lande,  de  hjemsøgte,  og  kræ¬ 
vet  Ofre  i  Titusindvis.  Men  ingen  har  været  tilnærmel¬ 
sesvis  saa  udbredt  eller  saa  morderisk  som  den,  der 
hærgede  Evropa  i  Aarene  1347 — 1351,  og  som  har 
faaet  sit  eget  Navn  paa  næsten  alle  Sprog.  Det  er  den 
Epidemi,  der  her  i  Landet  ligesom  paa  Island  og  i 
Tyskland  har  faaet  Navnet  „Den  sorte  Død“,  fordi 
der  hos  mange  af  Patienterne  fremkom  sorte  Pletter 
paa  Huden.  Paa  Fransk  kaldes  Sygdommen  ofte 
„peste  noire“,  og  paa  andre  Sprog  har  Epidemien  faaet 
Navn  efter  den  store  Dødelighed. 

Hecker1)  mener,  at  man  uden  Overdrivelse  kan 
antage,  at  Evropa  ved  den  sorte  Død  mistede  en  Fjerde¬ 
del  af  sin  Befolkning,  d.  v.  s.  c.  25  Millioner  Mennesker. 
Samme  Forfatter  paastaar,  at  Kvindernes  Frugtbar¬ 
hed  efter  Pestens  Ophør  overalt  var  paafaldende.  Der 
var  næsten  ingen  barnløse  Ægteskaber,  og  der  blev 
født  Tvillinger  og  Trillinger  hyppigere  end  ellers. 

Hvor  mange  Ofre  den  sorte  Død  krævede  her  i  Lan¬ 
det,  vides  ikke.  Det  er  vistnok  kun  et  løst  Skøn,  naar 
der  angives,  at  V3  af  Befolkningen  blev  bortrevet. 
Men  at  Dødeligheden  har  været  betydelig,  kan  man 
slutte  deraf,  at  Kong  Valdemar  paa  Grund  af  den 
store  Folkemangel  i  Danmarks  Rige  eftergav  alle 
Straffedomme,  der  drejede  sig  om  Livet  eller  Lemmers 
Tab2). 

Om  Tidspunktet  for  Pestens  Optræden  i  Danmark 


1)  1.  c.  S.  55. 

2)  Danmarks  Riges  Historie.  Bd.  2.  Kbh.  u.  Aa.  S.  299. 

er  Forfatterne  ikke  ganske  enige.  Angivelserne  varie¬ 
rer  fra  1348  til  1350.  Der  er  dog  næppe  Tvivl  om,  at 
Pesten  har  gjort  sig  særlig  stærkt  gældende  i  det  sidst¬ 
nævnte  Aar.  Forskellige  historiske  Personer  siges  at 
være  døde  af  Pest,  og  deres  Dødsaar  opgives  da  at 
være  1350. 

At  1350  var  det  egentlige  Pestaar,  fremgaar  ogsaa 
af  et  Vers,  som  jeg  har  fundet  citeret  hos  forskellige 
danske  Forfattere,  og  som  forhaabentlig  vil  forekomme 
mine  Læsere  lige  saa  gaadefuldt,  som  det  forekom 
mig,  da  jeg  først  traf  paa  det,  i  Pontoppidans  „Anna- 
lesul).  Pontoppidan  siger,  at  Datidens  Poeter  gjorde 
følgende  Vers: 

„Rostrum  (M)  try  Wurstum  (CCC)  Spidlongum  (L) 
mors  erat  atra.“ 

Pontoppidan  har  givet  Aarstallet  i  Parenteserne, 
og  der  kan  saaledes  ikke  være  nogen  Tvivl  om,  hvad 
Verset  skal  betyde,  nemlig  at  1350  var  den  sorte  Døds 
Aarstal.  Men  hvorledes  Verset  kan  komme  til  at  be¬ 
tyde  dette,  er  ikke  let  at  se.  Det  latinske  Ord  „Ro- 
strum“  betyder  paa  dansk:  Næb,  Snude,  Skibssnabel, 
Talerstol,  men  kan  ikke  oversættes-  ved  noget  Ord, 
der  giver  Mening  i  Verset.  Ordet  „Wurstum“  eller 
„Wurstrum“,  som  det  ogsaa  findes  skrevet,  forekom¬ 
mer  overhovedet  ikke  i  det  latinske  Sprog,  lige  saa  lidt 
som  „Spidlongum. “  Man  kommer  til  at  tænke  paa  den 
Mulighed,  at  de  tre  ukendte  Gloser  kan  være  danske 
eller  —  hvad  „W“et  kunde  tyde  paa  —  tyske  Ord, 
der  er  pyntede  med  latinske  Endelser.  Den  Forkla- 

4  Erich  Pontoppidan.  Annales  Ecclesiæ  Danicæ  Diplomatici.  Copen- 
hagen  1744.  Bd.  2.  S.  172. 

ring,  jeg  har  at  foreslaa,  er  den,  at  Rostrum  er  det 
tyske  Rost,  en  Rist,  Wurstum  det  tyske  Wurst,  en 
Pølse,  og  Spidlongum  sammensat  af  det  danske  Spid 
eller  Spyd  og  det  latinske  longum  (lang). 

For  Rostrums  Vedkommende  bekræftes  denne  Hy¬ 
potese  af  Arild  Huitfeld.  I  sin  Bispekrønike1)  skriver 
han  om  Aaret  1350: 

„Dette  Aar  vaar  en  stor  Pestelentz,  kalledis  den  sorte 
eller  dyre  Død.  Der  om  er  giort  it  Skyttevers: 

Rostrum,  treuurstrum,  spidlongum,  tune  mala  pestis. 

En  Ryst  skal  vere  it  M,  try  CCC  vurstrum,  tryhun- 
dret,  Spidlongum,  det  er  it  L,  betyder  halfftredie- 
sindstiue,  da  skal  haffue  veret  den  merckelige  død.“ 

Et  M,  baade  som  Huitfeld  skriver  det,  og  som  det 
findes  paa  Tryk  i  mange  gamle  Bøger  og  paa  Grav¬ 
stene,  kan  nok  minde  om  en  Rist.  Tre  C’er  kan  godt 
skrives  og  trykkes,  saa  det  ligner  tre  Pølser:  ([£([•  Et 
almindeligt  trykt  stort  L  ligner  ikke  meget  et  Spid 
eller  Spyd.  Men  Aarstal  blev  jo  i  Middelalderen  i 
Reglen  ikke  skrevne  med  store  latinske  Bogstaver,  og 
f.  Eks.  L’erne  paa  Klavs  Rønnovs  Gravsten  i  St.  Hans 
Kirke  i  Odense2)  kan  godt  lignes  ved  et  Spyd,  i  alt 
Fald  lige  saa  godt  som  et  M  kan  lignes  ved  en  Rist  og 
et  C  ved  en  Pølse. 

„Try“  og  „tre“  er  ikke  Latin.  Det  danske  Tal  er 
rimeligvis  kommet  ind  paa  den  Maade,  at  Verset  er 
gaaet  fra  Mund  til  Mund  og  er  blevet  nedskrevet  af 
en  Dansk,  der  ikke  var  stærk  i  Latinen.  Paa  Latin 


h  Arrild  Huitfeld.  Den  anden  Part  chronologiæ  .  .  .  Kbh.  1601.  S. 
504—505. 

2)  Billede  i  Danmarks  Riges  Historie.  Bd.  2.  S.  545. 

har  der  staaet  „ter  Wurstum“,  og  det  er  maaske  blevet 
nedskrevet  „3  Wurstum.“ 

Den  Slags  Vers  var  ikke  helt  sjældne  i  gamle  Dage. 
Mansa  citerer1)  følgende  Vers,  der  i  Begyndelsen  af 
det  17de  Aarhundrede  er  skrevet  ud  af  en  gammel  Bog: 

„M.  semel  et  ter  C.  L.  mortis  tempora  dicunt; 

Tune  mors  in  mundo  regnavit  prima  necando.“ 

Huitfeld  citerer2)  en  Gravskrift  over  „Hertug  Erich 
aff  Sønder-Judland,“  som  døde  1325.  I  denne  Grav¬ 
skrift  findes  følgende  Hexameter: 

„Anno  milleno,  migrans,  Cter,  Vque  viceno.“ 

Jeg  kan  ogsaa  citere  et  Eksempel  paa,  at  en  Mand 
i  et  Prosastykke  har  behandlet  sit  Navn  paa  en  lignende 
Maade,  som  Aarstallene  blev  behandlede  paa  i  de 
sidst  citerede  Vers.  Efter  en  Afskrift  fra  1438  af  en 
Pesttraktat  staar  der:  „scriptum  per  ma  cui  te  sub- 
iungitur  et  um  videlicet  Matheum.3)“ 

Jeg  haaber,  at  min  Tydning  af  Verset  maa  findes 
rigtig.  Under  alle  Omstændigheder  er  der  ikke  Tvivl 
om,  at  Verset  omtaler  Aaret  1350  som  Pestaaret. 

Pontoppidan  omtaler4)  ogsaa  de  usædvanlige  Natur¬ 
forhold,  der  over  hele  Evropa  gik  forud  for  den  sorte 
Død.  For  Danmarks  Vedkommende  nævner  han  gen¬ 
tagne  Oversvømmelser  af  de  danske  Marskegne.  Og  i 
1350  var  der  stor  Tørke  og  Ufrugtbarhed  her  i  Landet. 
Kvæget  og  mange  Mennesker  maatte  forsmægte  af 
Mangel  paa  Vand.  Tilsidst  blev  der  af  Bisper  og  Ca- 
nonici  foranstaltet  en  overordentlig  Faste-  og  Bede- 

4)  De  Epidemiis  Maxime  Memorabilibus.  p.  8. 

2)  1.  c.  S.  322. 

3)  Se  Side  61,  Note  2. 

4)  1.  c.  Bd.  2.  S.  177. 

dag,  „hvorpaa  det  begyndte  at  regne  og  Marken  at 
frembringe  sine  Frugter. “  I  den  Anledning  blev  der 
indstiftet  en  aarlig  Procession  af  Drenge  og  Piger  og 
indført  den  Skik,  at  der  3  Gange  om  Aaret  skulde  ofres 
Smør  og  Brød  til  Præsterne. 

Det  er  naturligt,  at  en  Sygdom,  der  kostede  Millioner 
af  Mennesker  Livet  og  spredte  Rædsel  og  Uhygge  over 
en  hel  Verdensdel,  ogsaa  maa  have  efterladt  sig  Minder 
i  Sprogene. 

Man  kan  endnu  træffe  gamle  Folk,  som  fører  den 
Talemaade  i  Munden:  „Indbildning  er  værre  end 
Pestilens/'  Man  taler  paa  Dansk  —  ligesom  paa  Tysk  — 
om  at  sky  nogen  som  Pesten,  og  Ordet  er  fra  at  betegne 
den  særlig  slemme  Sygdom  gaaet  over  til  at  betegne 
noget  slemt  i  Almindelighed.  Man  taler  om,  at  Luften  er 
forpestet,  naar  den  er  ubehagelig  og  skadelig  at  ind- 
aande,  og  en  generende  Vandplante,  som  er  vanskelig 
at  udrydde,  har  faaet  Navnet  Vandpest. 

Erik  Pontoppidan  fortæller1),  at  „Franskmændene 
endnu  bander  ved  den  sorte  Død,  naar  de  siger  mort 
bleu.u  Dette  er  en  Fejltagelse,  som  er  gentaget  mange 
Gange  efter  Pontoppidans  Tid.  Den  store  Pestepidemi, 
som  vi  kalder  „Den  sorte  Død“,  blev  af  de  ældre  fran¬ 
ske  Forfattere  aldrig  benævnet  „mort  bleue“  eller 
„mort  noire.“  Desuden  er  det  fastslaaet,  at  „morbleu" 
er  en  „déformation  euphémique"  for  „mort  de  dieu“ 
ligesom  „palsambleu"  for  „par  le  sang  de  dieu“2).  Men 

v)  1.  c.  Bd.  2.  S.  172. 

2)  Se  Kr.  Nyrop.  Grammaire  historique  de  la  langue  franqaise.  T. 

IV.  Copenhague  1913.  §§  368  og  379. 

Pesten  har  sat  sig  andre  Mærker  i  det  franske  Sprog. 
Selv  den,  der  har  alt  sit  Fransk  fra  Holbergs  Komedier, 
ved,  at  Jean  de  France,  da  han  kom  hjem  fra  Paris 
med  „en  Hob  nymodens  Eder",  ogsaa  havde  lært  at 
sige  „peste“,  hvor  vi  paa  Dansk  vilde  sige  „for  Pokker", 
og  da  han  indøver  sine  Eder  paa  Pierre,  siger  han: 
„que  la  peste  t’étouffe."  Ogsaa  i  vore  Dage  bruges 
Ordet  „peste"  som  Udraab  og  som  Udtryk  for  noget 
ubehageligt,  pinligt  eller  kedsommeligt. 

•  Tyskerne  udraaber  „Pestilentz",  ligesom  Fransk- 
mændene  siger  „peste."  Paa  Italiensk  kan  „pestilenza" 
bruges  figurligt  i  Betydningen  Ødelæggelse,  Ruin.  Paa 
Engelsk  bruges  „pestilent"  om,  hvad  der  er  skadeligt, 
ikke  alene  for  Helbredet,  men  ogsaa  i  andre  Henseen¬ 
der,  og  der  kunde  sikkert  nævnes  mange  flere  Eks¬ 
empler  paa,  at  Ordet  Pest  i  forskellige  Sprog  er  kommet 
til  at  betegne  i  al  Almindelighed,  hvad  der  er  skadeligt 
eller  ubehageligt. 

De  mange  Sagn,  som  Pesten  har  givet  Anledning  til, 
skal  jeg  ikke  komme  ind  paa.  At  en  stor  Del  af  de 
jydske  Heder  har  deres  Oprindelse  fra,  at  tidligere 
dyrket  Land  er  „gaaet  i  Lyng"  i  Pestens  Tid,  af  Man¬ 
gel  paa  Arbejdskraft,  er  en  Paastand,  som  synes  at 
maatte  henvises  til  Sagnenes  Verden1). 

Vi  har  nu  set,  at  „Den  sorte  Død",  den  voldsomste 
af  alle  de  Pestepidemier,  der  i  Middelalderen  rasede  i 
Evropa,  kom  til  det  sydlige  Evropa  i  1347,  i  hvilket 
Aar  den  bl.  a.  optraadte  med  stor  Dødelighed  i  Mont- 


1)  Olufsen.  Om  Oprindelsen  til  de  i  Danmark  nu  ode,  men  forhen 
dyrkede  Jorder.  Det  kgl.  Danske  Videnskabernes  Selskabs  philoso- 
phiske  og  historiske  Afhandlinger  I.  Kbh.  1823.  S.  314. 

pellier,  og  at  den  i  1350  hærgede  Danmark.  Vi  har  set, 
hvorledes  man  i  Middelalderen  opfattede  Pesten,  og 
hvilke  Raad  Forfatterne  gav  til  dens  Forebyggelse  og 
Behandling.  Vi  skal  nu  se,  hvad  „Biskop  Knud“  siger 
om  Sygdommen,  og  derefter  undersøge,  om  hans  Bog 
gør  Indtryk  af  at  være  skrevet  af  en  Biskop  eller  af  en 
Læge,  og  om  Forfatteren  maa  antages  at  høre  hjemme 
i  Sydfrankrig  eller  i  Jylland. 


IV 


BISKOP  KNUDS  BOG  I  DANSK 
OVERSÆTTELSE 

Den  hellige  og  udelelige  Treenighed  og  den  højlovede 
Jomfru  Maria  til  Ære ,  til  Gavn  for  Almenheden ,  til 
Sundheds  Bevarelse  og  de  syges  Helbredelse  vil  jeg  ( efter 
Udtalelser  af  mere  kompetente  Læger )  skrive  noget  om  Pe¬ 
sten ,  der  saa  hyppig  hjemsøger  os.  For  det  første  om  de  Tegn , 
der  bebuder  dens  Komme,  for  det  andet  om  dens  Aarsager , 
for  det  tredie  om  Midlerne  imod  den ,  for  det  fjerde  om 
Midlerne  til  at  styrke  Hjertet  og  de  vigtigste  Legemsdele , 
for  det  femte  og  sidste  om  A åreladning. 

OM  DE  TEGN,  DER  BEBUDER  PESTEN 

Nu  skal  jeg  nævne  de  syv  Tegn ,  som  bebuder  Pesten. 
Det  første  er,  naar  paa  en  Sommerdag  Vejret  ofte  for¬ 
andrer  sig,  saa  det  fra  Morgenstunden  er  Regnvejr  og 
derefter  bliver  taaget  og  til  sidst  blæsende,  navnlig  med 
Søndenvind.  Det  andet  Tegn  er,  naar  i  Sommertiden 
Dagene  ofte  er  fuldstændig  mørke,  og  det  ser  ud  til  Regn 
og  dog  ikke  regner.  Hvis  det  varer  længe,  maa  man  frygte 
en  stor  Pestilens.  Det  tredie  Tegn  er,  naar  der  er  mange 

Fluer  over  Jorden;  dette  tyder  nemlig  paa ,  at  Luften  er 
giftig  og  besmittet.  Det  fjerde  Tegn  er ,  naar  man  ofte  ser 
Stjerner  falde ,  og  dette  er  igen  et  Tegn  paa ,  at  Luften  er 
besmittet ,  og  at  der  er  mange  giftige  Dampe  i  Luften.  Det 
femte  Tegn  er,  naar  der  ses  en  Komet  i  Luften.  Og,  som 
der  staar  i  Bogen  om  Meteorerne ,  dette  hænder,  naar  en 
Komet  viser  sig,  nemlig  Mandefald  i  Krige  o.  s.  v.  Der¬ 
fra  stammer  dette  Vers:  Dette  hænder ,  naar  Kometen 
straaler:  Døden  raser,  Byen  plyndres ,  Havet  brøler,  Jor¬ 
den  aabner  sig,  Riget  forfalder,  Folket  pines  af  Pest  og 
Hungersnød.  Det  sjette  Tegn  er,  naar  der  kommer  mange 
Lyn  og  Tordenskrald,  navnlig  naar  de  kommer  fra  Syd . 
Det  syvende  Tegn  er,  naar  der  kommer  megen  Blæst  fra 
Syd,  den  fører  nemlig  Urenlighed  med  sig  og  er  skiden. 
Naar  alle  disse  Tegn  viser  sig,  maa  man  frygte  for  en 
stor  Pestilens,  hvis  ikke  den  almægtige  Gud  i  sin  Barm¬ 
hjertighed  vil  afvende  den. 


OM  PESTENS  AARSAGER 

Der  er  tre  Aar  sager  til  Pesten ;  thi  undertiden  har  den 
sin  Rod  forneden,  undertiden  foroven,  saaledes  at  Luf¬ 
tens  Forandring  kan  iagttages  af  vore  Sanser,  og  under¬ 
tiden  har  den  sin  Rod  begge  Steder,  nemlig  baade  foroven 
og  forneden.  Den  kan  have  sin  Rod  forneden,  saaledes 
som  vi  ser,  at  Luften  fordærves  i  sin  Konsistens  og  Kvali¬ 
tet  af  et  Latrin,  der  ligger  nær  ved  et  Værelse,  eller  af  en 
anden  enkelt  Ting.  Dette  er  en  lokal  A arsag,  og  det  er 
noget,  som  kan  hænde  hver  Dag.  Deraf  kommer  Pest- 
feberen,  som  mange  Læger  tager  fejl  af,  idet  de  ikke  tror, 
at  en  saadan  Feber  er  pestagtig.  Undertiden  kommer  den 


Fr.  Hallager:  Biskop  Knuds  Bog  om  Pesten. 

ogsaa  af  de  dødes  Lig  eller  af  stillestaaende  Vands  For¬ 
dærvelse,  og  den  optræder  hyppig  paa  Steder ,  hvor  For- 
raadnelse  finder  Sted.  Og  den  er  undertiden  almindelig 
udbredt ,  undertiden  indskrænket  til  det  enkelte  Sted.  Men 
naar  den  har  sin  Rod  foroven ,  kommer  den  af  Ftimmel- 
legemernes  Magt ,  af  hvilke  Livsaanden  fordærves  hos 
Mennesker  og  Dyr.  Derom  siger  Avicenna  i  fjerde  Bog: 
Flimmellegemernes  Stilling  kan  saare  let  fremkalde  smit¬ 
som  Sygdom.  Thi  Paavirkningen  fra  oven  fordærver 
Luften ,  og  saaledes  bliver  Livsaanden  fordærvet  i  Menne¬ 
sket.  Men  Pesten  har  sin  Rod  foroven  og  forneden  paa 
samme  Tid ,  naar  Sygdommen  hos  Mennesket  foraarsages 
baade  af  Paavirkninger  fra  Himmellegemerne ,  der  for¬ 
dærver  Luften ,  og  af  Raaddenskab  fra  Lig  eller  fra  Steder , 
hvor  Forraadnelse  finder  Sted.  Denne  Sygdom  er  under¬ 
tiden  en  Feber ,  undertiden  en  Hævelse ,  og  det  er  for  det 
meste  Tilfældet.  Thi  den  indaandede  Luft  er  undertiden 
giftig  og  fordærvet  og  angriber  Hjertet ,  saaledes  at  Naturen 
tager  Skade  paa  mange  Maader ,  undertiden  saaledes ,  at 
den  ikke  mærker ,  at  den  har  taget  Skade.  Thi  Urinen 
og  Fordøjelsen  findes  normale ,  og  dog  gaar  Patienten 
Døden  i  Møde.  Deraf  kommer  det ,  at  mange  Læger ,  som 
fæster  Opmærksomheden  paa  deres  Patienters  Urin ,  taler 
overfladisk  og  tager  fejl.  Derfor  er  det  nødvendigt ,  at  en¬ 
hver ,  der  bliver  syg ,  sørger  for  at  faa  en  dygtig  og  erfaren 
Læge.  —  Dette  er,  hvad  der  er  at  sige  om  Pestens  A arsager. 

Men  heraf  rejser  der  sig  to  Spørgsmaal.  Det  første  er, 
hvorfor  den  ene  dør  og  den  anden  ikke,  og  hvorfor  Folk 
dør  i  denne  By  og  i  dette  Hus,  men  ikke  i  hint.  Det  andet 
Spørgsmaal  er,  om  saadanne  Pestsygdomme  er  smitsomme. 

Paa  det  første  Spørgsmaal  svarer  jeg,  at  dette  kan  have 

to  Aarsager ,  idet  Aarsagen  dels  kan  findes  hos  den  hand¬ 
lende  Part ,  dels  hos  den  lidende  Part.  Hos  den  handlende 
Part ,  fordi  hine  Paavirkninger  fra  oven  retter  sig  mere 
direkte  mod  dette  eller  hint  Sted  end  mod  dette  eller  hint 
andet  Sted.  Men  hos  den  lidende  Part ,  fordi  den  ene  er 
mere  disponeret  til  at  dø  end  den  anden.  Derfor  maa  det 
bemærkes ,  at  de  mest  disponerede  Legemer ,  det  er  varme 
Legemer  med  vide  Porer  og  Legemer ,  som  er  besmittede 
og  har  Porerne  tilstoppede  af  mange  V ædsker .  Deraf 
kommer  det ,  at  Legemer ,  der  er  meget  svækkede ,  er  mest 
udsatte  for  Pestsygdommen ,  saaledes  som  de  Menneskers 
Legemer ,  der  dyrker  Samleje  til  Overmaal  eller  er  for¬ 
faldne  til  Bade  eller  bliver  ophedede  af  strengt  Arbejde 
eller  hæftig  Vrede. 

Paa  det  andet  Spørgsmaal  svarer  jeg,  at  saadanne  Pest¬ 
sygdomme  er  smitsomme,  fordi  der  fra  de  smittede  Lege¬ 
mer  udstrømmer  giftige  V ædsker  og  Dampe,  som  for¬ 
dærver  Luften.  Derfor  bør  man  fly  dem,  der  er  smittede, 
ja  i  Pestens  Tid  bør  ingen  staa  i  en  Hob  af  Mennesker, 
fordi  en  eller  anden  af  dem  kan  være  smittet.  Af  denne 
Grund  staar  forsigtige  Læger,  naar  de  besøger  de  syge, 
langt  fra  Patienterne  og  holder  Ansigtet  vendt  mod  Døren 
eller  Vinduet,  og  saaledes  bør  ogsaa  de  syges  Tjenere  staa. 
Og  derfor  er  det  godt  for  Patienterne  at  skifte  Værelse  fra 
Dag  til  Dag  og  hyppig  at  have  Vinduerne  mod  Nord  eller 
mod  Øst  aabne.  Men  Vinduerne  mod  Syd  skal  holdes 
lukkede.  Søndenvinden  har  nemlig  i  sig  to  Aarsager  til 
Forraadnelse.  Den  første  er,  at  den  svækker  saavel  de 
syges  som  de  sundes  Legemer.  Den  anden  er,  saaledes  som 
der  staar  i  den  tredie  Afdeling  af  Aphor ismerne,  at  naar 
Søndenvinden  blæser,  svækker  den  Hørelsen  og  beskadiger 

Hjertet ,  fordi  den  aabner  Menneskets  Porer  og  trænger  ind 
lige  til  Hjertet.  Derfor  er  det  i  Pestens  Tid  gavnligt  for 
det  sunde  Menneske  at  blive  i  Huset  hele  Dagen ,  naar 
Vinden  er  sønden.  Men  hvis  det  er  nødvendigt  at  gaa 
ud,  bør  man  vente  dermed,  til  Solen  har  hævet  sig  over 
Horizonten . 

OM  MIDLERNE  MOD  PESTEN 

Efter  at  vi  har  betragtet  Pestens  Aar  sager,  skal  det  nu 
siges,  paa  hvilken  Maade  man  skal  sikre  sig  imod  at  faa 
Pesten. 

Til  den  Ende  maa  man  lægge  sig  paa  Hjerte,  i  Over¬ 
ensstemmelse  med,  hvad  den  største  Læge  siger  igennem 
feremias,  at  Mennesket  først  og  fremmest  bør  vende  sig 
fra  det  onde  til  det  gode  og  ydmygt  bekende  sine  Synder. 
Thi  det  vigtigste  er,  at  man  i  Pestens  Tid  foretrækker 
Bodfærdighed  og  Bekendelse  for  de  øvrige  Lægemidler . 
Dog  kan  jeg  bestemt  forsikre,  at  det  er  et  udmærket  Mid¬ 
del  at  flygte  og  flytte  bort  fra  det  besmittede  Sted.  Men  da 
der  er  mange,  som  ikke  uden  Vanskelighed  kan  flytte 
andetsteds  hen,  saa  bør  disse  saa  meget  som  mulig  und- 
gaa  alle  Aarsager  til  Forraadnelse  og  følgelig  afholde  sig 
fra  Samleje.  Ogsaa  bør  man  særlig  vogte  sig  for  Sønden¬ 
vinden,  som  af  Naturen  er  smittebærende.  Altsaa  skal 
man  (som  det  tidligere  er  sagt)  lukke  Vinduerne  mod 
Syd  indtil  den  første  Time  og  aabne  Vinduerne  mod  Nord. 
Af  samme  Grund  skal  man  undgaa  al  Stank,  som  f.  Eks. 
fra  Stalde ,  Marker,  Veje  og  i  Særdeleshed  fra  smittede 
forraadnede  Lig  og  allermest  Stank  fra  Vand.  Thi  i 
nogle  Huse  opbevares  Vandet  i  to  Dage  eller  Nætter,  eller 
der  er  underjordiske  Vandløb,  hvor  det  bortkastede  Vand 

bliver  staaende,  hvilket  ogsaa  foraarsager  megen  Stank. 
Af  denne  Grund  er  det ,  at  der  dør  nogen  i  det  ene  Hus , 
hvor  saadant  finder  Sted,  og  ingen  i  det  andet ,  som  tid¬ 
ligere  sagt.  Det  samme  gælder  om  de  Steder ,  hvor  der 
sælges  Urter  eller  Kaal ,  fordi  raadne  Urter  frembringer 
en  skadelig  Stank.  Og  ligesom  Hjertet  og  Livsaanden  for¬ 
friskes  af  en  aromatisk  Lugt ,  saaledes  svækkes  de  af  en 
skadelig  Stank.  Derfor  bør  man  vogte  sig  for  at  lade  be¬ 
smittet  Luft  komme  ind  i  Huset;  thi  den  besmittede  Luft 
er  fugtig  og  foraarsager  paa  naturlig  Vis  Forraadnelse  i 
Huset  eller  der ,  hvor  man  sover.  Lad  derfor  Huset  blive 
renset  ved  en  klar  Ild ,  og  lad  Træ  brænde  med  en  klar 
Lue.  Lad  ogsaa  de  efter  nævnte  Urter  blive  brændt  som 
Røgelse ,  nemlig  Laurbær ,  Enebær  og  Merian ,  hvilket 
findes  i  Apotekerne.  Malurt,  Isop ,  Rude,  Bynke  og  Aloetræ 
vilde  ganske  vist  være  bedre;  men  det  kan  ikke  faas  for 
en  billig  Pris.  Denne  Røg  skal  indaandes  gennem  Mun¬ 
den  og  Næsen ,  fordi  den  saaledes  styrker  de  indvendige 
Dele.  Ligeledes  skal  man  af  samme  Aar  sag  vogte  sig  for 
al  Overfyldning ,  fordi  overfyldte  Legemer  lettest  smittes 
af  slette  Vædsker.  Derfor  siger  Avicenna  i  den  fjerde  Bog 
af  Canon ,  at  de ,  som  altid  lægger  Vægt  paa  at  fylde  Bugen , 
forkorter  deres  Levetid.  Ligeledes  skal  man  af  samme 
Grund  undgaa  offentlige  Bade ,  fordi  en  ringe  Ting  kan 
fordærve  hele  Legemets  Masse.  Og  derfor  bør  man  ende¬ 
lig  altid  undgaa  Folkemængder  og  alt  Samkvem  med 
andre ,  saavidt  det  er  muligt ,  for  at  man  ikke  skal  blive 
smittet  af  syge  Menneskers  Aande.  Men  naar  det  ikke 
lader  sig  gøre  at  undgaa  Samkvem  med  andre ,  saa  bør 
man  bruge  nedennævnte  Midler.  Naar  man  staar  op  om 
Morgenen ,  skal  man  straks  spise  lidt  Rude ,  som  er  vasket 

i  rent  Vand  og  bestrøet  med  Salt ,  tillige  med  en  eller  to 
godt  rensede  Nødder.  Men  naar  man  ikke  kan  faa  dette , 
skal  man  spise  Brød  eller  Kage  dyppet  i  Eddike ,  navnlig 
i  uroligt  eller  taaget  Vejr.  Og  i  Pestens  Tid  er  det  efter 
min  Mening  bedre  at  opholde  sig  inde  i  Huset  end  ude , 
og  det  er  ikke  sundt  at  gaa  ud  paa  Landet  eller  i  Byen. 
Og  i  Huset  bør  man ,  navnlig  om  Sommeren ,  stænke  med 
Eddike  og  strø  Roser  og  Vinløv ,  og  det  er  særlig  gavnligt 
i  Løbet  af  Dagen  at  vaske  Hænderne  hyppigt  i  Vand  og 
Eddike  og  bagefter  gnide  Ansigtet  og  lugte  til  Hænderne. 
Det  er  altsaa  godt ,  saavel  om  Sommeren  som  om  Vinteren , 
at  lugte  til  sure  Ting.  I  Montpellier  kunde  jeg  ikke  und- 
gaa  Samkvem  med  Mennesker ,  fordi  jeg  gik  fra  Hus  til 
Hus  for  at  helbrede  de  syge ,  paa  Grund  af  min  Fattigdom. 
Derfor  havde  jeg  en  Svamp  eller  et  Stykke  Brød  dyppet  i 
Eddike  hos  mig  og  holdt  det  for  Munden  og  Næsen ,  fordi 
alle  sure  Ting  stopper  Vejen  for  Vædskerne  og  ikke  lader 
de  giftige  Stoffer  trænge  ind.  Saaledes  undgik  jeg  den 
Gang  Pesten ,  medens  mine  Ledsagere  ikke  ventede ,  at  jeg 
skulde  beholde  Livet.  —  Alle  disse  Midler  kender  jeg  af 
egen  Erfaring. 

OM  MIDLERNE  TIL  AT  STYRKE  HJERTET 
OG  DE  VIGTIGSTE  LEGEMSDELE 

De  Midler ,  der  styrker  Hjertet ,  er  følgende:  Safran , 
Cassia ,  Vejbred  og  de  øvrige  Urter ,  som  virker  gavnligt 
paa  Livsaanden.  Disse  er  navnlig  gode  i  det  almindelige 
Samkvem ,  hvor  det  let  hænder ,  at  den  ene  bliver  smittet 
af  den  anden ,  og  derfor  bør  man  omhyggeligt  vogte  sig  for 
at  indaande  andres  Aande.  Ogsaa  Øjnene  bliver  for- 

mørkede  af  den  besmittede  Luft ,  hvis  man  ikke  har  de  før¬ 
nævnte  Ting  i  Haanden.  Det  er  ogsaa  i  høj  Grad  sundt 
at  vaske  Munden ,  Ansigtet ,  øjnene  og  Hænderne  flere 
Gange  om  Dagen  med  Rosenvand  blandet  med  Eddike. 
Men  naar  man  ikke  kan  faa  dette ,  saa  bør  man  benytte 
Eddike.  Naar  man  r etter  sig  efter  disse  Forskrifter ,  kan 
man  trygt  blande  sig  imellem  andre  Mennesker.  Tarm¬ 
udtømmelse  holdes  ogsaa  for  et  vigtigt  Middel.  Men  hvis 
Tarmudtømmelsen  ikke  vil  gaa  for  sig  paa  naturlig  Vis , 
saa  maa  den  fremkaldes  ad  kunstig  Vej ,  ved  Stikpiller. 
Desuden  er  ogsaa  de  Pestpiller  gode ,  som  findes  i  Apote¬ 
kerne.  I  Huset  skal  man  altid  holde  Ilden  vedlige ,  fordi 
det  i  høj  Grad  modvirker  Himmellegemernes  Indflydelse 
og  gør  Luften  klar.  Med  Hensyn  til  Føden  vil  jeg  sige , 
at  Theriak  er  i  høj  Grad  gavnligt  saavel  for  sunde  som  for 
dem ,  der  er  smittede.  Derfor  skal  det  nydes  to  Gange  om 
Dagen  med  klar  Vin  blandet  med  Vand  eller  med  klart 
Rosenvand  eller  med  klart  Øl.  Af  Theriak  maa  man  kun 
tage  saa  meget  som  en  Ært ,  men  af  Vin ,  Vand  eller  Øl 
2  Skefulde.  Og  Theriak' en  skal  opløses  fuldstændig  i  et 
Glas.  Man  bør  ogsaa  vente  med  at  spise  til  midt  paa 
Dagen,  for  at  Theriak'en  kan  udøve  sin  Virkning  i  Lege¬ 
met.  Desuden  bør  man  flere  Gange  om  Dagen  nyde  et 
Maaltid  med  ren  Vin ,  dog  ikke  meget  ad  Gangen ,  idet 
for  stor  Overflod  medfører  Eorraadnelse  af  V ædskerne. 
I  Maden  skal  man  undgaa  alt ,  hvad  der  giver  Hede ,  som 
Peber  og  Løg.  Thi  Peber  renser  ganske  vist  Hjernen  for 
Slim  og  de  ædle  Dele  for  klæbrige  Vædsker;  men  paa  den 
anden  Side  varmer  det  for  meget ,  og  Varmen  medfører 
Eorraadnelse.  Det  forekommer  mig ,  at  det  mere  er  selve 
Peberens  Bitterhed  end  dens  Varme ,  Lugt  eller  Smag f 

som  er  gavnlig.  Og  om  end  Løg  nok  saa  meget  renser  for 
Slim  og  jager  de  onde  Vædsker  ud  og  frembringer  Mad¬ 
lyst  og  ikke  tillader  den  tørre  Luft  at  trænge  ind ,  synes 
det  dog  ikke  at  have  vist  sig  gavnligt ,  fordi  det  skader 
Øjnene  og  gør  Hovedet  hedt  hos  alle ,  som  ofte  spiser 
deraf.  Thi  Varme  er  ofte  Aarsag  til  en  Forvæn else  af 
Pesten.  Følgelig  er  al  Føde  saa  meget  desto  bedre  Jo  lettere 
den  er  at  fordøje.  Om  Morgenen  skal  man  spise  kogt 
Føde ,  om  Aftenen  stegt.  Sauce  og  Dessert  skal  man 
undgaa ,  naar  det  ikke  er  surt.  Thi  i  Pestens  Tid  er  sure 
Retter  bedre  end  al  Medicin.  I  lige  Maade  bør  man  und¬ 
gaa  alle  Frugter ,  naar  de  ikke  er  sure  saaledes  som  Kirse¬ 
bær  og  Granatæbler  og  en  Smule  Pære  eller  Æble  i  Stedet 
for  Medicin.  Thi  al  Frugt  giver  Anledning  til  Forraad- 
nelse.  Men  de  Planter ,  som  i  Almindelighed  er  passende , 
er  Ingefær ,  Kanel ,  Kommen ,  Muskatblomme  og  Safran. 
Ved  Hjælp  af  dem  faar  man  nemlig  det  bedste  Kryderi  for 
de  rige.  Men  de,  som  er  fattige ,  bør  tage  Rude ,  Salvie, 
Nødder  og  Persille  og  blande  det  sammen  med  Eddike,  og 
det  er  et  godt  Kryderi.  Men  Folk,  der  er  jævnt  velstillede, 
bør  tage  Kommen  og  Safran  og  blande  det  sammen  med 
Eddike.  Dette  Kryderi  er  ogsaa  godt  og  hindrer  al  For- 
raadnelse.  —  Et  vigtigt  Middel  til  at  bevare  Legemets 
Sundhed  er  et  fornøjet  Sind.  Derfor  bør  man  i  Pestens 
Tid  vogte  sig  for  at  frygte  for  Døden.  Naar  man  lever 
glad,  uden  Frygt  og  Bekymring  for  Pestsygen  eller  nogen 
anden  Fare,  saa  kan  man  haabe  at  leve  længe. 


OM  AARELADNING  - 

Man  kan  lade  sig  aarelade  en  Gang  om  Maaneden, 
hvis  ikke  Alderen  eller  noget  lignende  er  til  Hinder  der- 

for,  saaledes  som  det  kan  være  Tilfældet  med  svangre 
eller  med  et  eller  andet  svageligt  Menneske  eller  med  Folk , 
der  lider  af  Diarre.  Aareladningen  bør  gøres  paa  den 
højre  eller  venstre  Vena  basilica  før  Maaltidet.  Efter  at 
Basilica  er  aabnet ,  er  det  gavnligt  at  være  glad  og  drikke 
god  Vin  eller  godt  Øl,  dog  altid  med  Maade,  og  det  er  ikke 
gavnligt  at  sove  den  Dag,  da  Basilica  er  aabnet.  Men 
hvis  man  mærker,  at  man  har  faaet  en  Hævelse  eller  mener 
allerede  at  være  smittet ,  da  bør  man  fuldstændig  undgaa 
Søvn  ved  at  spadsere ;  thi  i  Søvnen  fører  Varmen  Giften 
ind  i  Legemet  til  Hjertet  og  de  andre  ædle  Dele,  saaledes 
at  næppe  nogen  Urt  kan  føre  denne  Gift  tilbage  til  den  tid¬ 
ligere  Tilstand.  Og  dette  vilde  ikke  være  sket,  hvis  ved¬ 
kommende  havde  været  i  Bevægelse.  Nu  kunde  nogen 
sige:  Hvorfor  skal  man  undgaa  Søvnen ?  Hvis  man  nu 
fik  en  naturlig  Søvn?  Der  paa  svarer  jeg  i  Korthed,  at 
hvis  nogen  i  Pestens  Tid  føler  Lyst  til  at  sove  straks  efter 
Maaltidet,  saa  bør  han  modvirke  denne  Lyst  ved  at  spad¬ 
sere  i  Haven  eller  paa  Marken,  og  saa  kan  den  naturlige 
Søvn  finde  Sted  en  Time  efter  Maaltidet.  Derfor  siger 
Avicenna,  at  hvis  man  vil  sove,  saa  skal  man  nyde  en 
god  Drik  før  Søvnen.  Thi  i  Søvntilstanden  trækker  man 
mange  Vædsker  til  sig,  og  disse  slette  Vædsker  bliver  for¬ 
jagede  af  den  gode  Driks  Vædsker. 

Men,  kunde  nogen  sige,  hvorledes  skal  man  mærke, 
naar  man  er  smittet ?  Derpaa  svarer  jeg ,  at  den,  der  er 
smittet,  ikke  spiser  meget  den  Dag,  fordi  han  er  fyldt  med 
slette  Vædsker,  og  han  har  Lyst  til  at  sove  straks  efter 
Frokosten ,  og  han  føler  stærk  Hede,  medens  han  er  kold 
udvendig.  Han  har  ogsaa  stærk  Smerte  i  den  forreste  Del 
af  Hovedet.  Men  alt  dette  bør  man  modvirke  ved  at  gaa 

frem  og  tilbage.  Ride  eller  gaa  lange  Ture  kan  man  der¬ 
imod  ikke  paa  Grund  af  Legemets  store  Træthed  og  Tung¬ 
hed.  Thi  den ,  der  er  blevet  smittet ,  har  Lyst  til  at  sove 
hver  Time  paa  Dagen ,  fordi  Giften  i  Legemet  forstyrrer 
Livsaanden ,  saaledes  at  den  stadig  føler  Trang  til  Hvile. 
Af  disse  Tegn  mærker  man ,  at  man  er  smittet.  Men  hvis 
nogen  ikke  vil  tro  det ,  saa  lad  ham  vente  til  midt  paa  Da¬ 
gen ,  og  han  vil  straks  mærke  en  Hævelse  under  Armene 
eller  i  Egnen  af  Kønsdelene  eller  i  Egnen  af  Ørerne.  Hvis 
altsaa  nogen  i  Pestens  Tid  mærker  alt  dette ,  saa  er  det 
vigtigste ,  der  er  at  gøre,  at  undgaa  Søvn,  fordi  Livsaanden 
som  detfremgaar  af,  hvad  der  er  sagt  ovenfor,  hviler  under 
Søvnen,  men  Giften  kommer  ind  gennem  forskellige  Le¬ 
gemsdele.  Alt  dette  ved  jeg  af  egen  Erfaring. 

Naar  dette  forholder  sig  saaledes,  saa  bør  den,  der  føler 
sig  smittet ,  saa  hurtig,  som  det  er  muligt,  den  samme 
Dag  lade  sig  aarelade  rigeligt ,  lige  til  Synkope,  det  vil 
sige  Besvimelse.  Thi  en  ringe  Blodudtømmelse  sætter 
Giften  i  Virksomhed.  Men  hvis  man  ikke  vil  have  flere 
Aar  er  aabnede  paa  samme  Tid,  saa  maa  man  lade  den 
aabnede  Aare  blive  ved  at  bløde,  indtil  Blodet  kommer 
langsomt.  Thi  naar  der  kun  løber  lidt  Blod  ud,  saa  sæt¬ 
ter  det  Giften  stærkere  i  Virksomhed ,  som  vi  før  har  set. 
Ligeledes  bør  den,  der  er  aareladt,  enten  han  er  smittet 
eller  ej,  altid  undgaa  at  sove  den  Dag,  lige  til  Midnat,  og 
Venen  bør  altid  aabnes  i  den  samme  Del  af  Legemet ,  hvor 
Hævelsen  har  vist  sig.  Hvis  Hævelsen  altsaa  viser  sig 
under  den  højre  Arm,  skal  man  aarelade  paa  den  samme 
Arm,  paa  Mediana.  Men  hvis  det  er  under  venstre,  bør 
man  aarelade  paa  den  samme  Arms  Mediana  eller  paa 
Hepatica,  d.  e.  Venen  ved  den  lille  Einger.  Og  hvis  det 

« 

er  ved  Kønsdelene ,  skal  man  aarelade  paa  Foden  paa  den 
samme  Side ,  ved  Hælen.  Men  hvis  Hævelsen  findes  paa 
Halsen ,  skal  man  aarelade  paa  Cephalica  ved  Tommel¬ 
fingeren  paa  Haanden  paa  samme  Side  eller  paa  Mediana 
paa  samme  Arm  eller  paa  Haanden  paa  samme  Side , 
ved  den  lille  Finger.  Hvis  Hævelsen  viser  sig  ved  Øret) 
skal  man  aarelade  paa  Cephalica  paa  samme  Side  eller 
paa  den  Vene ,  som  findes  mellem  Tommelfingeren  og 
Pegefingeren ,  for  at  ikke  meget  af  det  giftige  Stof  skal 
komme  ind  i  Hjernen ,  eller  paa  den  Vene ,  som  findes 
ved  den  lille  Finger  eller  ved  Leddet ,  og  som  af  mange 
Læger  kaldes  Basilica.  Hvis  Hævelsen  viser  sig  paa 
Skulderen ,  skal  man  sætte  Blodkopper  og  først  tage  Blod 
over  Mediana.  Hvis  det  er  paa  Ryggen ,  skal  man  sætte 
Blodkopper  over  den  store  Fodvene.  Alt  dette  skal  man 
gøre ,  hvis  man  ikke  har  sovet ,  før  Hævelsen  blev  opdaget. 
Men  hvis  man  mærker  Hævelsen  efter  at  have  sovet ,  saa 
skal  man  aarelade  paa  den  modsatte  Side.  Hvis  altsaa 
Hævelsen  viser  sig  paa  højre  Arm ,  skal  man  aarelade 
paa  venstre  Hepatica  eller  Basilica  eller  Mediana.  Og 
hvis  Hævelsen  har  vist  sig  under  den  venstre  Arm ,  skal 
man  aarelade  paa  den  højre  Arm  paa  samme  Maade , 
som  det  er  sagt  om  den  venstre.  Og  det  samme  gælder  for 
de  andre  Steder ,  hvor  der  viser  sig  en  Hævelse ,  saaledes 
at  Aareladningen  altid  skal  ske  paa  den  modsatte  Side. 

Hvis  den ,  der  er  blevet  aareladt ,  er  meget  svag ,  saa  kan 
han  tage  sig  en  Søvn  efter  Midten  af  Dagen.  Før  Midten 
af  Dagen  bør  han  altid  være  i  stadig  Bevægelse  og  ride 
eller  gaa  uden  Overdrivelse.  Og  hvis  Hævelsen  derefter 
vokser ,  er  det  ingen  Grund  til  Ængstelse ;  thi  en  saadan 
Hævelse  driver  det  onde  ud  og  gør  Patienten  meget  rask. 

For  at  faa  Hævelsen  til  hurtigere  og  lettere  at  blive  moden 
og  briste  skal  man  tilberede  et  Middel  paa  følgende  Maade. 
Man  gnider  Hyldeblade  ud  og  sætter  malet  Sennop  til  og 
laver  et  Plaster ,  og  det  lægger  man  paa  Hævelsen.  Der  er 
nogle  Kirurger ,  som  vil ,  at  man  skal  sætte  Theriak  til ; 
men  det  fraraader  jeg  paa  det  bestemteste.  Thi  selve  The- 
riak’en  jager  Giften  ud ,  og  derfor  synes  jeg ,  det  er  bedre , 
at  den ,  der  har  en  Hævelse ,  drikker  Theriak  og  saaledes 
driver  Giften  ud.  Der  er  ogsaa  et  andet  Middel.  Man 
tager  Rundbælg ,  Timian ,  Vejbred  og  lidt  Hvedemel  og 
gnider  alt  dette  sammen ,  indtil  der  kommer  Vand  ud  deraf. 
Saa  blander  man  dette  Vand  med  Kvindemælk  og  giver 
den ,  som  har  Hævelsen ,  det  at  drikke.  Og  han  skal  tage 
det  før  Søvnen ,  i  tom  Mave ,  fordi  det  saa  virker  bedst. 
Man  skal  ogsaa ,  saa  snart  der  viser  sig  en  Hævelse ,  tage 
Nødder ,  Figen  og  Rude  og  støde  det  sammen  og  derefter 
lægge  det  paa. 

Dette ,  som  yeg  nu  /zar  sag/  om  Pesten ,  maa  zwe  til¬ 
strækkeligt.  Naar  nogen  r etter  sig  efter  de  Forskrifter , 
som  er  gzzme  i  det  foregaaende ,  saa  vil  han  slippe  godt  fra 
denne  smitsomme  Sygdoms  Farer ,  med  vor  Herres  Jesu 
C  hr  isti  Hjælp  (uden  hvem  intet  kan  ske),  som  er  almæg¬ 
tig  og  herlig  og  prisværdig  og  velsignet,  tillige  med  den 
ubesmittede  Jomfru  Maria,  hans  Moder,  i  A århundreders 
Aarhundreder.  Amen! 

Her  ender  Afhandlingen  om,  hvorledes  man  skal  for¬ 
holde  sig  under  Pesten,  af  Hr.  Knud,  Biskop  i  Staden 
Aarhus  i  Kongeriget  Danmark,  en  højst  erfaren  Pro¬ 
fessor  i  Lægekunsten. 


HVEM  HAR  SKREVET  „BISKOP  KNUDS  BOG 

OM  PESTEN«? 


En  stor  Del  af  Middelalderens  Lægeboger  er  skrevne 
af  gejstlige.  Der  er  ikke  i  Biskop  Knuds  Bog 
noget,  som  taler  imod,  at  den  er  skrevet  af  en  Biskop, 
men  heller  ikke  noget,  som  gør  det  usandsynligt,  at 
den  er  skrevet  af  en  Læge.  Hvad  der  siges  om  Pestens 
Aarsager,  Forebyggelse  og  Behandling,  er  i  det  væsent¬ 
lige  det  samme,  som  findes  i  andre  gamle  Pestbøger, 
enten  de  saa  er  skrevne  af  Læger  eller  gejstlige.  Den 
religiøse  Begyndelse  og  Slutning  taler  ikke  imod,  at 
Bogen  er  skrevet  af  en  Læge,  og  Citaterne  fra  Hippo- 
krates  og  Avicenna  taler  ikke  imod,  at  den  er  skrevet 
af  en  Biskop. 

I  de  fleste  latinske  Udgaver  kaldes  Forfatteren  Ka- 
mitus  eller  Kamintus  og  kun  i  3  af  de  mig  bekendte 
Kanutus.  Men  det  betragtes  —  sikkert  med  Rette  —  som 
utvivlsomt,  at  Kamitus  er  en  Skrivfejl  for  Kanutus,  en 
Fejl,  som  en  med  nordiske  Navne  ukendt  Afskriver  let 
kunde  komme  til  at  begaa.  Kamitus  er  saa  igen  blevet 
forvansket  til  Kamintus  og  i  en  enkelt  Udgave  til  Ka- 
miutus.  I  nogle  Oversættelser  nævnes  Forfatterens 
Navn  ikke,  og  i  en  af  de  engelske  Oversættelser  kaldes 
han  Philip.  Ogsaa  Bynavnet  Aarhus  har  aabenbart 

været  Afskriverne  ubekendt.  Biskop  i  Aarhus  hedder 
paa  Latin  „Episcopus  Arusiensisu  eller  „Aarhusiensis“; 
men  dette  er  i  flere  Udgaver  blevet  til  Arusinensis  og 
i  en  til  Arosiensis.  I  flere  engelske  Oversættelser  hed¬ 
der  det  „Bisshop  of  Arusiens“  og  i  den  hollandske 
„Bisscop  van  ArusienA  Men  i  alle  disse  Oversættelser 
staar  der  udtrykkelig,  ligesom  i  den  latinske  Original, 
at  Biskoppens  Sæde  er  en  Stad  i  det  danske  Rige  (civi- 
tatis  regni  Dacie). 

Der  er  saaledes  ingen  Tvivl  om,  at  Forfatteren  be¬ 
tegnes  som  Biskop  i  den  danske  By  Aarhus.  Naar  han 
tillige  kaldes  „Professor  expertissimus  artis  medicinæu, 
saa  kan  det  godt  være  en  Afskrivers  Anerkendelse  af 
hans  lægevidenskabelige  Fortjenester.  I  en  engelsk 
Oversættelse  indføres  Forfatteren  talende:  „I  the 
bysshop  of  Arusiens  in  the  royalme  of  denmark  doc- 
tour  of  Phisique  wille  writeA  I  den  portugisiske  Over¬ 
sættelse  kaldes  Forfatteren  „Senhor  D.  Raminto  Bispo 
Arusiense  do  Reyno  de  Dacia“,  og  i  en  hollandsk  Over¬ 
sættelse  „heere  Ramitius  bisscop  van  Arusien.u  I 
ingen  af  de  4  franske  Oversættelser,  som  Bruun  om¬ 
taler,  nævnes  Forfatteren,  men  der  siges,  at  Bogen  er 
„approuue  par  plusieurs  docteurs  en  medicineA  Bi¬ 
skop  af  Aarhus  kaldes  Forfatteren  altsaa  i  næsten  alle 
de  Udgaver,  hvor  han  nævnes,  Professor  kun  i  den 
latinske,  medens  han  i  en  engelsk  kaldes  Doktor* 1). 
Det  er  under  alle  Omstændigheder  ikke  nogen  Ind¬ 
vending  mod  Knuds  Realitet,  at  han  ikke  findes  nævnt 


4  For  de  her  omtalte  Udgaver  gøres  der  Rede  i  Chr.  Bruuns  Aars- 
beretninger  og  Meddelelser  fra  det  store  kongelige  Bibliothek. 

I.  Kbh.  1870.  S.  82.  ff. 

i  Fortegnelsen  over  de  medicinske  Professorer  ved 
Københvns  Universitet.  Endnu  i  det  14de  og  15de 
Aarhundrede  blev  de  offentlig  ansatte  -Universitetslærere 
hverken  her  eller  andetsteds  kaldt  Professorer. 

Havde  der  foreligget  historiske  Efterretninger  om, 
at  der  i  det  14de  Aarhundrede  havde  været  en  Biskop 
Knud  i  Aarhus,  saa  vilde  der  næppe  være  opstaaet 
Tvivl  om,  at  han  var  Bogens  Forfatter.  Men  hverken 
i  Arild  Huitfelds  Bispekrønike,  eller  i  Molbechs  histo¬ 
riske  Aarbøger,  eller  i  Paulus  Poulsons  „Bibliotheca 
Aarhusiensis“  eller  endelig  i  Pontoppidans  „Annales“ 
findes  der  nævnt  nogen  Aarhusbisp  af  dette  Navn. 

Derimod  nævner  Jens  Bircherod1)  Canutus  som 
først  Professor  i  Medicin  ved  Københavns  Universitet, 
derefter  Biskop  i  Aarhus.  Men  Bircherod  har  næppe 
haft  andet  at  holde  sig  til  end  Pestbogen.  Naar  han 
nævner  Knud  som  Biskop  „sub  Rege  Johanne, “  saa 
er  det  rimeligvis,  fordi  han  er  gaaet  ud  fra,  at  Bogen 
var  udkommet  i  Slutningen  af  det  15de  Aarhundrede. 
(Hans  blev  Konge  i  1481.)  Lyskander,  som  ganske  vist 
ikke  berømmes  for  Paalidelighed,  nævner  Biskop  Knud 
som  Forfatter  af  en  lille  Bog  om  Pesten  og  roser  hans 
fremragende  Egenskaber  som  Teolog,  Filosof,  Taler  og 
Disputator2).  Jeg  ved  ikke,  om  Lyskanders  Upaalide- 


4  Index  tertius  til  Petri  Johannis  Resenii  Bibliotheca  Regiæ  Acade- 
miæ  Hafniensi  Donata  .  .  .  Hafniæ  1685. 

2)  Rørdam.  Klavs  Christoffersen  Lyskanders  Levned  samt  hans  Bog 
om  danske  Skribenter.  Kbh.  1868.  —  Lyskander  siger  (S.  205): 
„Canutus,  Episcopus  Aarhusiensis,  in  SS.  Theologia  summa  cum 
laude  versatus  et  omnibus  Philosophiae  studiis  diu  feliciterqve 
exercitatus,  Orator  svavissimus,  Disputator  acutissimus,  vitas  sanc- 
timonia  et  morum  integritate  clarissimus,  scripsit:  De  peste  libellum. 

lighed  er  saa  stor,  at  man  kan  mistænke  ham  for  at 
have  grebet  sin  Lovtale  over  Biskop  Knud  ud  af  Luf¬ 
ten.  Hvis  han  havde  berømmet  Knud  som  Læge,  saa 
vilde  det  ikke  have  betydet  meget.  Men  man  skulde 
ikke  synes,  at  Pestbogen  kunde  give  Lyskander  An¬ 
ledning  til  at  rose  dens  Forfatters  teologiske,  filosofi¬ 
ske  og  rhetoriske  Præstationer.  Det  kan  tænkes,  at 
Lyskander  har  haft  noget  at  holde  sig  til,  som  vi  ikke 
kender;  men  han  undlader  her,  som  sædvanlig,  at  an¬ 
føre  sine  Kilder. 

Et  bedre  dokumenteret  Vidnesbyrd  om  Biskop 
Knuds  Eksistens  findes  i  Peder  Dyrskjøtts  Samling  af 
Afskrifter  af  gamle  Dokumenter1).  Blandt  andet  fin¬ 
des  i  denne  Samling  en  Fortegnelse  over  Biskopperne 
i  Aarhus  „efter  et  gammelt  Catalogus,  fantes  hos  Borge¬ 
mester  Hans  Nielsen  Drostrup  til  Skousgaard.“ 

I  denne  Fortegnelse  findes  som  Nr.  29  „Knud  Jen¬ 
sen.  1350.“  Dette  Aarstal  kan  ikke  være  rigtigt. 
Suhm2)  mener  rigtignok,  at  Biskop  Svend  af  Aarhus 
rimeligvis  døde  af  Pest  i  1350.  Men  det  vides,  at  Svend 
i  dette  Aar,  „die  beati  Gregorii  Pape,“  sammen  med 
de  andre  jydske  Biskopper,  underskrev  et  Banbrev 
mod  en  Bande  Forbrydere,  som  under  Anførsel  af 
en  vis  Lago  Roth  rejste  rundt  og  stjal  navnlig  i  Kir¬ 
ker  og  Præstegaarde3).  Og  1352  mødtes  han,  efter 


0  Det  kgl.  Bibliotek.  Ny  kgl.  Samling.  Fol.  Nr.  558.  Bl.  59. 

Peder  Dyrskjøtt  (1630 — 1707)  var  en  lærd  jydsk  Bonde,  der 
paa  sin  Gaard  i  Jerslev  beskæftigede  sig  med  historiske  og  genea¬ 
logiske  Studier. 

2)  Peter  Friderich  Suhm.  Historie  af  Danmark.  Bd.  13.  Kbh.  1826.  S.  240. 

3)  Pontoppidan.  1.  c.  Bd.  2.  S.  178. 

Huitfeld1),  sammen  med  flere  andre,  med  Kong  Valde¬ 
mar  i  Kallundborg.  Som  vi  skal  se,  var  der  Perioder 
i  Svends  Bispetid,  hvor  Bispestolen  stod  ledig.  Men 
det  var  ikke  Tilfældet  i  1350. 

Ogsaa  i  et  retsligt  Dokument  nævnes  Knud  Jensen 
som  Biskop  i  Aarhus  1350.  Men  her  gøres  udtrykkelig 
opmærksom  paa,  at  Aarstallet  ikke  kan  være  rigtigt, 
og  at  de  sidste  tre  Bogstaver  i  det  var  ulæselige  i  det 
Dokument,  hvorefter  Afskriften  er  taget. 

Dette  Dokument  lyder  saaledes  hos  Peder  Dyrskjøtt2): 

„Alle  Mand  dette  Brev  seer,  hilser  Vi  Christopher, 
af  Guds  Naade,  Danmarches  og  Schlavoniers  Konning 
evindelig  med  Gud.  Vide  skal  alle  nærværendes  og  til¬ 
kommendes,  at  Aar  1350  var  skikket  i  vores  kongl: 
Huus,  Hr  Johan  Poulsen  Ridder,  som  havde  Pandtsatt 
Biskop  Knud  Jensen  alt  sit  Gods  udi  Roxøe  liggendes, 
med  alt  tilhørige  Bygninger,  March, Engog Skou,Vaadt 
og  tørt  intet  undtagen,  for  20  ^  Sølv,  og  samme  Pen- 
ning  hannem  igien  inden  40  Ugers  Dag  at  erlægge  og 
betale  udi  Hrr  Jvar  Nielsens  Ridder  til  Essendrup 
hånds  Huus,  udi  gode  Lybske  Grosser,  med  saadanne 
Vilkor,  at  dersom  fornte  Hr  Jens  Poulsen  Ridder 
ikke  samme  Penge  bekommer,  at  betale,  da  skal  fornte 
Biskop  Knud  Jensen  bruge  og  beholde  alt  hånds  Gods 
udi  Roxøe,  med  ald  sin  Tillæggelse,  for  samme  Summa 
Penge,  foruden  ald  Modsigelse  til  ævindelig  Ejendom. 
Herforuden  forpligter  fornævnte  Hr  Jens  Poulsen 
Ridder  sig,  at  dersom  noget  af  dette  Gods  bliver  Bi¬ 
skop  Knud  Jensen  udinogen  Rettergang  fratagen,  da 

J)  1.  c.  Bd.  3.  S.  510. 

2)  1.  c.  Bl.  73. 


Fr.  Hallager:  Biskop  Knuds  Bog  om  Pesten. 

at  stande  hannem  til  Rette,  og  med  Sølv-pendinge  efter 
hånds  Villie  hannem  at  betale  endelig.  Til  Stadfæstelse 
givet  under  vort  Signette  og  til  Vidnesbyrd  Michel 
Kjeldbech  med  at  forsegle.  Datum  supra.  1350.“ 

Under  Afskriften  af  dette  Dokument  staar  der: 

„NB.  1350  er  ikke  ret,  maa  vist  være  1330,  thi  det 
kand  ikke  vel  læses  in  originali  for  Møllets  Skyld. 
(M  C  C  C  ...).“  Der  staar  tre  ulæselige  Tegn  efter 
MCCC  —  maaske  XXX. 

Johannes  Poulsen  har  aabenbart  ikke  kunnet  be¬ 
tale  Knud  Jensen  de  20  $.  Sølv  tilbage  inden  Udløbet 
af  den  fastsatte  Frist.  Dette  fremgaar  af  følgende 
Dokument,  der  ogsaa  findes  afskrevet  i  Peder  Dyr- 
skjøtts  Samling1): 

„Alle  dette  Brev  seer,  eller  hører  lesse  hilser  Knud 
Jensen  ævindelig  i  Herren.  Skal  det  være  alle  vitter¬ 
ligt,  at  jeg  haver  soldt  Boe  Leigell  alt  mit  Gods  udi 
Holbech  og  Voer  Sogn  i  Roxøe  beliggendes  for  20 
Sølv  med  ald  sin  Tillæggelse  og  Tilhøring,  hvilket  Gods 
jeg  haver  bekommet  af  Hr  Jens  Poulsen  Ridder  for 
20  Sølv.  Og  forpligter  jeg  mig  og  mine  Arvinger  at 
holde  Hr  Boe  Leigel  og  hans  Arvinger  fornte  Gods 
uden  ald  Skade,  fri  at  nyde  og  beholde,  under  vort 
Signette  Ao  1356  Mariæ  Renselses  Dag.“ 

Endelig  er  der  i  et  tredie  Dokument2),  fra  1408,  igen 
Tale  om,  „det  Gods,  Hr  Johan  Poulsen  Ridder  havde  i 
Holbech  i  Roxøe  Herret  liggende. “  Om  dette  Gods 
var  der  opstaaet  en  Retstrætte  mellem  Biskop  Boe  i 
Aarhus  og  Hans  Povelsen.  Kong  Erik  med  hans  Raad 


h  1.  c.  Bl.  74. 

2)  1.  c.  Bl.  83. 

og  Mænd  tildømmer  Biskop  Boe  og  hans  Efterkommere 
Godset  „ævindeligen  at  beholde. “ 

Jeg  ved  ikke,  om  Hans  Povelsen  var  en  Efterkommer 
af  Johannes  Povlsen  Ridder,  eller  om  Biskop  Boe  i 
Aarhus  var  i  Familie  med  Boe  Lejgell.  Men  her  er 
utvivlsomt  Tale  om  det  Gods  i  Rougsø  Herred,  som 
Ridder  Johannes  Povlsen  pantsatte  til  Biskop  Knud 
Jensen  i  Aarhus  i  1330,  og  som  Knud  Jensen  i  1356 
solgte  til  Boe  Leigell. 

Det  er  vanskeligt  at  tænke  sig,  at  disse  tre  Dokument¬ 
afskrifter  skulde  være  opdigtede,  eller  at  Navnene 
er  komne  ind  i  dem  ved  en  Forveksling  eller  Fejllæs¬ 
ning.  Men  naar  dette  ikke  er  Tilfældet,  naar  der  har 
ligget  autentiske  Dokumenter  til  Grund  for  Peder 
Dyrskjøtts  Afskrifter,  saa  er  det  jo  givet,  at  der  har 
været  en  Mand,  som  en  Gang  i  Kristoffer  den  Andens 
Tid  kaldte  sig  og  kaldtes  Biskop  Knud  i  Aarhus,  og 
som  i  1356  levede  endnu,  men  da  ikke  kaldte  sig  Biskop. 

Det  første  Dokument,  i  hvilket  Knud  Jensen  kaldes 
Biskop  i  Aarhus,  kan  ikke  være  fra  1350,  da  Kong 
Kristoffer  jo  døde  1332.  Men  det  kan  tænkes,  at  den, 
der  har  nedskrevet  Bispefortegnelsen,  ogsaa  har  kendt 
dette  Dokument  og  deraf  ladet  sig  forlede  til  at  tro, 
at  Knud  var  Biskop  1350. 

Jeg  skal  endnu  nævne,  at  der  i  „Scriptores  rerum 
DanicarutrP  findes  aftrykt  et  Dokument,  som  viser, 
at  der  i  det  14de  Aarhundrede  levede  en  Mand  ved 
Navn  Knud  Jensen,  som  rimeligvis  boede  i  Aarhus, 
som  i  alt  Fald  følte  sig  knyttet  til  Aarhus  og  Aarhus- 
egnen,  som  var  en  Ven  af  Biskop  Poul,  og  som  var 
saaledes  stillet,  at  han  kunde  vælge  at  blive  begravet 


4* 

i  Domkirken.  En  stor  Del  af  6te  Bind  af  „Scriptores“ 
indtages  af  den  saakaldte  „Aarhusiensis  Liber,“  en 
Samling  af  Aktstykker  vedrørende  gejstlige  og  kirke¬ 
lige  Forhold  i  Aarhus  Stift.  I  denne  Samling  findes1) 
aftrykt  et  Dokument,  der  har  til  Overskrift  „Testamen- 
tum  Kanuti  Jensson,“  og  som  er  dateret  1360.  Testator 
skænker  sin  Hest  og  sine  Vaaben  til  St.  Clemens  Kirke 
i  Aarhus,  hvor  han  vil  begraves,  og  han  skænker  til 
samme  Kirke,  for  at  der  skal  holdes  Sjælemesser  for 
ham,  en  Gaard  i  „Litie  Fullen“  (vistnok  Fulden  i  Beder 
Sogn).  Han  betænker  ogsaa  de  andre  Kirker  i  Aar¬ 
hus,  Kirken  i  Maarslet,  Kirken  i  Tved2)  og  alle  Kirkerne 
i  Ning  Herred  med  Gaver.  Endvidere  faar  Biskoppen, 
dennes  Søster  og  Erkedegnen  Gaver  til  Erindring  om 
ham,  ligesom  enkelte  andre  Personer,  hvis  Stilling  ikke 
nævnes,  betænkes  i  Testamentet. 

Hvad  Tidspunktet  angaar,  er  der  intet  til  Hinder 
for,  at  den  Knud  Jensen,  der  gjorde  sit  Testamente  i 
1360,  kan  have  fungeret  som  Biskop  i  1330.  I  Testa¬ 
mentets  Tekst  kalder  han  sig  rigtignok  Kanutus  Jons- 
son,  medens  han  i  Overskriften  kaldes  Jensson.  Men 
saadanne  smaa  Uregelmæssigheder  var  ikke  sjældne 
i  den  Tids  Dokumenter.  I  de  tidligere  citerede  Akt¬ 
stykker  kaldes  den  samme  Mand  dels  Johan  og  dels 
Jens  Poulsøn  eller  Povelsøn,  og  en  af  deMænd,  der  næv¬ 
nes  i  Knud  Jensens  Testamente,  kaldes  Jænssøn  (med  æ). 

Selv  om  de  ovennævnte  Dokumenter  ikke  beviser 


h  [Petrus  Fridericus  Suhm.J  Scriptores  rerum  Danicaruin  Medii  Ævi. 
Hauniæ  1786.  Bind  6.  S.  500. 

2)  Tved  Sogn  var  efter  Trap  i  den  katolske  Tid  Præbende  til  Aarhus 
Domkapitel. 

noget,  maa  det  dog  indrømmes,  at  de  gør  det  sandsyn¬ 
ligt,  at  der  i  det  14de  Aarhundrede  har  været  en  Bi¬ 
skop  Knud  i  Aarhus. 

Det  vides  med  Vished,  at  „Svend  den  Anden“  blev 
udvalgt  til  Biskop  i  Aarhus  1326,  og  at  han  var  Biskop 
i  1352.  Det  vides  ogsaa,  at  han  i  sin  Bispetid  i  to  Pe¬ 
rioder  var  borte  fra  sit  Stift  i  længere  Tid.  Vi  læser  i 
„Danmarks  Riges  Historieul),  at  han  i  Interregnet  be¬ 
gav  sig  til  Prins  Valdemar,  den  senere  Valdemar  Atter- 
dag,  i  Tyskland,  og  at  han  vendte  tilbage,  da  Valde¬ 
mar  i  1340  blev  Konge.  Og  i  1343  blev  han  fanget, 
vel  sagtens  af  Holstenerne,  og  sad  fangen  paa  Pade- 
borg2)  Slot  til  1344. 

Man  kunde  tænke  sig,  at  der  ved  disse  Lejligheder 
havde  været  en  vikarierende  Biskop  i  Aarhus;  men 
ved  denne  Antagelse  faar  vi  ikke  Forklaringen  af,  at 
Biskop  Knud  nævnes  i  et  Dokument,  der  er  udstedt 
af  Kong  Kristoffer,  og  hvis  Aarstal  skrives  med  tre 
Bogstaver  efter  MCCC.  For  at  forklare  dette,  maa 
man  antage,  at  Svend  allerede  før  1332  har  været 
borte  fra  sit  Stift  saa  længe  og  under  saadanne  For¬ 
hold,  at  en  anden  midlertidig,  maaske  som  hans  Vikar, 
har  beklædt  Bispestolen  i  Aarhus.  Dette  er  da  heller 
ikke  nogen  urimelig  Antagelse. 

Kristoffer  den  Anden  blev  Konge  1320  og  døde  1332. 
Men  7de  Juni  1326  blev  Valdemar  Briksøn,  Grev  Gerts 
tolvaarige  Søstersøn,  hyldet  som  Konge  af  Danmark, 
og  samme  Aar  flygtede  Kristoffer  til  Tyskland  og  tog 
sin  Søn  Valdemar  med  sig.  1329  kom  Kristoffer  til- 


h  Bind  2.  S.  280. 

2)  Det  senere  Sparresholm. 

bage  til  Danmark,  og  23de  Februar  1330  sluttede  han 
Forlig  med  Greverne  og  kunde  nu  igen  kalde  sig  Konge 
af  Danmark  —  uagtet  han  kun  havde  meget  lidt  af 
Landet  at  raade  over. 

Om  Biskop  Svend  ved  vi,  at  Kong  Kristoffer  havde 
vundet  ham  og  Ribebispen  Jakob  Splid  for  sin  Sag, 
og  Huitfeld  fortæller1),  at  Svend  var  med,  da  Jyderne 
i  Paaskeugen  1329  belejrede  Gottorp.  Flvor  længe 
Svend  ved  denne  Lejlighed  var  borte  fra  Aarhus  Stift, 
ved  jeg  ikke.  Men  det  kan  i  alt  Fald  tænkes,  at  der 
under  hans  Fraværelse  blev  udnævnt  en  anden  Biskop 
i  hans  Sted,  navnlig  da  han  havde  forladt  sit  Embede 
for  at  tage  Del  i  Krigen  mod  den  daværende  Konge. 
Under  denne  Forudsætning  er  det  naturligt,  at  Svend 
blev  Biskop  i  Aarhus  igen,  da  Kristoffer  var  blevet 
Konge. 

Pantsættelsesdokumentet  kan  da  godt  stamme  fra 
1330.  Det  maa  naturligvis  være  udstedt,  før  Knud 
havde  veget  Pladsen  for  Svend. 

Fortegnelserne  over  hin  Tids  Biskopper  er  aaben- 
bart  bievne  til  paa  den  Maade,  at  Forfatteren  har 
noteret,  naar  en  Biskop  har  taget  Del  i  eller  været  til¬ 
stede  ved  en  historisk  Begivenhed,  eller  naar  hans 
Segl  er  hængt  ved  et  historisk  Aktstykke.  Der  siges  i 
Reglen  ikke,  hvor  længe  en  Biskop  beklædte  Bispe¬ 
stolen;  men  der  staar,  at  han  „sad“  paa  den  Tid  og 
„sad  endnu“  paa  den  Tid.  Om  Svend  vides,  at  han 
blev  Biskop  1326,  og  at  han  var  det  endnu  1352.  Hvis 
Knud  imellem  disse  Aarstal  i  en  maaske  ganske^  kort 


9  Den  anden  Part  chronologiæ .  .  .  Kbh.  1601.  S.  377. 

Tid  har  været  Biskop  i  Aarhus  og  i  den  Tid  ikke  gjort 
sig  særlig  bemærket,  saa  er  det  ret  naturligt,  at  han  ikke 
findes  i  nogen  af  de  Bispefortegnelser,  der  er  udarbej¬ 
dede  paa  Grundlag  af  historiske  Kendsgerninger.  Naar 
han  nævnes  i  Borgmester  Hans  Nielsen  Drostrups 
Bispefortegnelse,  er  det  rimeligvis  paa  Grund  af  de  af 
Peder  Dyrskjøtt  gengivne  Dokumenter,  i  hvilke  hans 
Navn  forekommer. 

Af  det  foregaaende  fremgaar  det  forhaabentlig,  at 
Biskop  Knud  kan  have  eksisteret;  men  jeg  mener  og- 
saa,  at  han  maa  have  eksisteret.  Hvis  han  har  skrevet 
Bogen  om  Pesten,  saa  har  han  eksisteret.  Og  hvis  han 
ikke  har  skrevet  Bogen,  saa  maa  han  ogsaa  have  eksi¬ 
steret,  for  at  Forfatterskabet  fejlagtig  kunde  tillægges 
ham.  Vil  man  tro  paa  et  litterært  Bedrageri,  saa  maa  der 
have  eksisteret  en  Mand,  som  i  alt  Fald  kaldte  sig 
Biskop  Knud,  og  til  Fordel  for  hvem  Bedrageriet  kunde 
finde  Sted.  Og  hvis  det  er  ved  en  Fejltagelse,  at  Bogen 
er  tilskrevet  Biskop  Knud,  saa  maa  han  have  eksisteret 
for  at  gøre  Fejltagelsen  mulig.  For  at  en  Afskriver 
ved  en  Fejltagelse  skulde  kunne  nævne  Biskop  Knud 
som  Forfatter  af  Pestbogen,  maa  denne  Afskriver  have 
vidst,  at  der  eksisterede  en  „Biskop  Knud,“  der  kunde 
antages  at  være  i  Stand  til  at  skrive  en  saadan  Bog. 

Det  er  meget  lidt  sandsynligt,  at  en  Afskriver  eller 
Bogtrykker  enten  i  bedragerisk  Hensigt  eller  ved  en 
Fejltagelse  skulde  opdigte  en  Biskop  Knud  i  Aarhus 
for  at  gøre  ham  til  Bogens  Forfatter. 

Det  er  mere  sandsynligt,  at  en  gejstlig  ved  Navn 
Knud  Jensen  i  1329 — 1330  under  Biskop  Svends  Fra¬ 
værelse  er  blevet  udvalgt  til  Biskop  i  Aarhus  og  har 

maattet  vige  sit  Sæde,  da  Svend  kom  tilbage  med  Kong 
Kristoffer  —  eller  at  Knud  har  vikarieret  som  Biskop 
under  Svends  Fraværelse. 

Det  kan  da  tænkes,  at  denne  Knud  Jensen  efter  at 
have  mistet  sit  Embede  har  taget  Ophold  i  Udlandet 
og  blandt  andet  opholdt  sig  i  Montpellier,  hvor  han 
maaske  har  studeret  Lægekunsten.  I  Udlandet  har 
han  saa  —  maaske  per  nefas  —  beholdt  Bispetitlen, 
som  han  ikke  brugte  i  1356,  efter  at  være  vendt  tilbage 
til  Danmark.  Man  kan  da  ogsaa  let  tænke  sig,  at  han 
i  Montpellier  har  været  en  fattig  Mand,  der  maatte 
skaffe  sig  Indtægt  ved  at  behandle  de  pestsyge. 

Havde  Huitfeldt  i  sin  Bispekrønike  nævnet  en  Knud 
Jensen  som  Biskop  i  Aarhus,  saa  vilde  der,  som  tidligere 
bemærket,  næppe  være  opstaaet  Tvivl  om,  at  det  var 
ham,  der  havde  skrevet  Pestbogen.  Nu  mener  Pon- 
toppidan1),  at  Biskop  Knud,  hvem  Forfatterskabet 
til  Pestbogen  tillægges,  næppe  har  været  „in  rerum 
natura. “  Molbech2)  omtaler  Knud  som  en  „uden  Tvivl 
dog  kun  opdigtet  Biskop  i  Aarhuus“,  og  Werlauff3) 
anser  ham  for  „baade  et  kirke-  og  litterærhistorisk  Non 
—  Ens.“ 

Naar  man  gik  ud  fra,  at  der  ikke  havde  været  nogen 
Biskop  Knud  i  Aarhus,  var  det  naturligt,  at  man  søgte 
andetsteds  at  finde  en  Biskop  af  dette  Navn,  som 
kunde  antages  at  have  skrevet  Pestbogen. 

Danske  Forfattere  kom  ret  naturligt  til  at  tænke 

h  I.  c.  Bd.  2.  S.  483. 

-)  Henrik  Harpestrengs  Danske  Lægebog.  Ved  Chr.  Molbech.  Kbh 
1826.  S.  3. 

■’)  E.  C.  Werlauff.  Kiøbenhavns  Universitet  fra  dets  Stiftelse  indtil. 
Reformationen.  Indbydelsesskrift.  Kbh.  1850.  S.  70. 

paa  den  lærde  og  vidtberejste  Biskop  Knud  Mikkel¬ 
sen  —  fejlagtig  kaldet  Knud  Kobsen  —  i  Viborg.  Han 
synes  at  være  den  eneste  danske  Biskop  Knud,  og  han 
havde  nogen  Forbindelse  med  Aarhus.  Han  menes 
at  stamme  fra  Aarhus  By  eller  Aarhus  Stift,  og  inden 
han  blev  Biskop  i  Viborg,  havde  han  haft  flere  Kanoni- 
kater,  deraf  et  i  Aarhus.  I  „Dansk  biografisk  Lexi- 
kon1)"  siges  der  om  ham,  at  han  maaske  er  Forfatter  til 
et  i  Datiden  meget  udbredt  lille  Arbejde  om  Pesten. 
Der  var  i  og  for  sig  ikke  noget  urimeligt  i  den  Tanke, 
at  en  lærd  Biskop,  der  tillige  var  dr.  juris  utriusque 
og  havde  skrevet  en  stor  Bog  om  Jydske  Lov,  ogsaa 
kunde  have  skrevet  en  lille  Bog  om  Pesten.  Det  er 
imidlertid  ikke  nødvendigt  at  gaa  ind  paa,  hvad  der 
taler  imod  at  betragte  Knud  Mikkelsen  som  Forfatter 
af  Biskop  Knuds  Bog.  Det  er  tilstrækkeligt,  at  Knud 
Mikkelsen  blev  Biskop  1451  og,  at  der  foreligger  en 
Afskrift  af  Bogen  fra  14382)  og  en  fra  1376  eller  13733). 

Det  samme  Faktum  viser  ogsaa,  at  Biskop  Bengt 
Knutson  i  Vesteraas  (paa  Latin  ,,Arosia“)  ikke  kan 
være  Pestbogens  Forfatter.  Ingerslev4)  skriver,  at 
Biskop  Knud  i  Vesteraas  efter  al  Rimelighed  har 
været  Vidne  til  en  i  Montpellier  (1466)  grasserende 

h  Bd.  11.  Kbh.  1897.  S.  334. 

2)  Findes  i  Stadsbiblioteket  i  Danzig.  Afskriveren,  Matheus  i  Stargard, 
meddeler,  at  han  skrev  Bogen  1438.  Se.  S.  62,  Note  2. 

3)  Naar  dr.  Johnsson  meddeler  (Festskrift  til  Julius  Petersen.  Kbh. 
1910.  S.  137),  at  Johannes  Jacobis  Pestbog,  der  i  det  væsentlige 
er  den  samme  Bog  som  Knuds,  er  skrevet  6.  Februar  1376,  vil 
det  dog  rimeligvis  sige,  at  Afskriveren  har  udført  eller  fuldendt  sit 
Arbejde  den  Dag  Professor  Sudhoff  i  Leipzig  siger  (Archiv  fur 
Geschichte  der  Medizin.  Bd.  5.  S.  58.)  at  Manuskriptet  i  Univer¬ 
sitetsbiblioteket  i  Breslau  har  Datoen  6.  Februar  1373. 

4)  V.  Ingerslev.  Danmarks  Læger  og  Lægevæsen.  1873.  Bd.  1.  S.  20. 

Pest  og  har  beskrevet  den  i  den  Bog,  vi  her  har  med  at 
gøre.  Men  der  har,  som  Chr.  Bruun  ogsaa  gør  opmærk¬ 
som  paa,  lige  saa  lidt  været  en  Biskop  Knud  i  Vesteraas 
som  i  Aarhus.  Bruun  anser  det  derimod  ikke  for  usand¬ 
synligt,  at  Bogens  Forfatter  kan  have  været  udvalgt 
eller  vikarierende  Biskop  i  Aarhus. 

Ogsaa  fra  anden  Side  er  der  i  den  sidste  Tid  fremsat 
den  Paastand,  at  Biskop  Bengt  Knutson  i  Vesteraas 
er  Bogens  Forfatter.  Det  er  Guthrie  Vine,  som  i  sin 
„  Introduction“  til  et  Facsimile-Aftryk  af  en  engelsk 
Oversættelse  af  Bogen1)  (der  menes  at  være  trykt  i 
1483),  gør  gældende,  at  der  ikke  i  Aarhus  har  været 
nogen  Biskop  ved  Navn  Knud,  og  mener  at  have  godt¬ 
gjort,  at  Bogen  er  skrevet  af  den  nævnte  svenske  Bi¬ 
skop.  Guthrie  Vine  støtter  sig  paa,  at  Vesteraas  paa 
Latin  kaldes  Arosia,  og  at  Kristian  den  Første  af 
Danmark  var  Konge  i  Sverige,  da  Bengt  Knutson  var 
Biskop.  Dette  skulde  give  Forklaringen  af,  at  Staden 
Arosia  kunde  siges  at  ligge  i  Danmarks  Rige. 

Ogsaa  Sudhoff2)  mener,  at  den  „Kanutus  Episco- 
pus  Arusiensis,“  der  nævnes  som  Pestbogens  Forfatter, 
er  Benedictus  Canuti,  Biskop  i  Vesteraas.  Men  gan¬ 
ske  bortset  fra,  at  Forfatteren  i  saa  Fald  vilde  være 
blevet  nævnt  som  Episcopus  Benedictus,  ikke  Canu- 
tus,  kan  han  ikke  have  skrevet  Biskop  Knuds  Bog,  der 
foreligger  i  Afskrifter  fra  1373  og  1438,  idet  han  først 
blev  Biskop  1461.  Det  er  derfor  ikke  nødvendigt 
at  fremføre,  hvad  der  iøvrigt  taler  imod  Guthrie 


4  The  John  Rylands  Facsimiles.  No.  3.  ”A  litil  boke  for  the 
Pestilence.“ 

2)  Archiv  fur  Geschichte  der  Medizin.  Bd.  5.  S.  56. 

Vines  Argumenter  for  den  svenske  Biskops  For¬ 
fatterskab. 

Aarhusbispens  farligste  Konkurrent  er  ikke  nogen 
Biskop,  men  den  franske  Læge  Johannes  Jacobi,  der 
levede  i  Montpellier,  hvor  han  var  Professor  og  fra  1364 
Kansler  ved  Universitetet.  Han  skal  have  været  Pave 
Urban  den  Femtes  Ven  og  Læge  og  behandlede  Gre¬ 
gor  den  Ellevte  i  1370  og  1372.  Han  nævnes  som  For¬ 
fatter  af  en  Pestbog,  der  efter  dr.  Johnsson  og  Profes¬ 
sor  Sudhoff  er  identisk  med  Biskop  Knuds  Bog.  Des¬ 
uden  har  han  skrevet  forskellige  andre  medicinske 
Afhandlinger,  bl.  a.  en  Bog  om  Blæresten. 

Dr.  Johnsson  har  i  „Festskrift  til  Julius  Petersen"1) 
omtalt  og  gengivet  Indholdet  af  et  Manuskript,  som 
har  tilhørt  St.  Lucius’  Kirke  i  Roskilde,  og  som  nu 
findes  i  det  kongelige  Bibliotek  i  København2).  Ma¬ 
nuskriptet  indeholder  flere  medicinske  Afhandlinger 
og  slutter  med  en  Afhandling  om  Pesten,  i  hvis 
sidste  Linier  Forfatteren  navngiver  sig  som  „Johannes 
Jacobi."  3) 

Ved  at  sammenligne  denne  Afhandling  med  Knuds 
Bog  kommer  man  efter  min  Mening  til  det  Re¬ 
sultat,  at  Afhandlingen  kan  være  en  skødesløs  og 
forkortet  Afskrift  efter  Knuds  Bog,  med  forskellige 
mindre  heldige  Tilføjelser  og  „Forbedringer"  af 
Afskriveren,  men  at  Knuds  Bog  ikke  kan  være 
Skrevet  af  efter  den  anden.  Dette  følger  af,  at  der  i 


9  1.  c.  S.  136  ff. 

2)  GI.  kgl.  Samling.  Fol.  Nr.  231. 

3)  Et  hæc  dicta  per  me  iohannem  Jacobi  sufficiant  causa  brevitatis. 

Afhandlingen  er  udeladt  et  helt  Afsnit  af  Knuds  Bog, 
nemlig  Afsnittet  om  Midler  til  at  styrke  Hjertet  og  de 
vigtigste  Legemsdele,  og  at  nogle  vanskeligt  forstaae- 
lige  Steder  i  Knuds  Bog  enten  er  udeladte  eller  om¬ 
skrevne.  Som  jeg  tidligere  har  omtalt,  er  „in  methau- 
ris“  f.  Eks.  blevet  til  „in  libro  meteorum“,  og  Verset 
om  Kometen  findes  ikke  i  Afhandlingen. 

Ogsaa  i  andre  Henseender  afviger  de  to  Bøger  meget 
fra  hinanden.  Knud  ordinerer  rigelig  Aareladning, 
lige  til  Besvimelse  —  Afhandlingen  i  Roskildemanu- 
skriptet  siger,  at  Aareladningen  skal  være  lille.  I 
denne  Afhandling  anbefales  Behandlingen  af  Pest¬ 
bylder  med  Hønsegumpen,  som  ikke  nævnes  i  Knuds 
Bog,  og  der  fortælles,  at  Folk,  som  bor  ved  Sumpe, 
ikke  faar  Pest,  men  at  de,  der  bor  i  Bjergegne,  dør. 
Endvidere  paastaas  der,  at  Pest  hos  Dyr  ikke  over¬ 
føres  til  tænkende  Væsener. 

Professor  Sudhoff  sammenstiller  i  „Archiv  fur  Ge- 
schichte  der  Medizin“  Stykker  af  Johannes  Jacobis 
Pestbog  med  tilsvarende  Stykker  af  Knuds  og  mener 
derved  at  have  bevist  de  to  Bøgers  Identitet.  Han 
mener,  at  Johannes  Jacobis  Bog  er  faldet  i  Hæn¬ 
derne  paa  en  Bogtrykker,  „und  vielleicht  mehr  durch 
irgendeinem  Zufall  als  in  betriigerischer  Absicht  unter 
dem  Namen  eines  anderen  hinausgegangenul). 

Det  er  meget  langt  fra,  at  de  Stykker  af  de  to  Bø¬ 
ger,  som  Professor  Sudhoff  citerer,  er  ordret  enslydende 
helt  igennem.  Men  Overensstemmelsen  er  dog  saa  stor, 
at  man  vistnok  maa  gaa  ud  fra,  at  den  ene  af  disse  to 


h  i.  c.  S.  58. 

Bøger  er  skrevet  af  efter  den  anden  —  som  sædvanlig 
med  Rettelser  og  Ændringer  af  Afskriveren,  —  eller  at 
de  begge  er  Afskrifter  efter  en  tredie. 

Der  findes  enkelte  andre  Haandskrifter  i  Biblioteker 
i  Evropa.  1  det  kongelige  Bibliotek  i  København  fin¬ 
des  et  Haandskrift,  som  efter  Chr.  Bruun1)  er  fra  c. 
1500,  og  som  fornemmelig  indeholder  danske  Læge¬ 
bøger.  Heri  forekommer  Knuds  Traktat  om  Pesten 
paa  Latin  — -  lidt  udførligere  og  bredere  end  i  de  trykte 
Udgaver.  I  dette  Haandskrift  nævnes  Forfatterens 
Navn  ikke. 

Et  andet  Haandskrift,  der  findes  i  Stadsbiblioteket 
i  Danzig,  frembyder  Interesse  derved,  at  det  er  dateret. 
Det  er  efter  Oplysningerne  i  Kataloget2)  i  Begyndel¬ 
sen  overensstemmende  med,  men  ellers  stærkt  afvi¬ 
gende  fra  det  trykte  „Regimen  contra  pestilentiam“ 
af  Biskop  Knud.  I  Codice  Amploniano  er  Bogen  til¬ 
skrevet  Johannes  Jacobi. 

Det  sandsynligste  er  vel,  at  de  forskellige  Haand¬ 
skrifter,  i  hvilke  større  Partier  er  ganske  enslydende, 
er  mere  eller  mindre  fuldstændige  Afskrifter  eller  Re¬ 
ferater  af  den  samme  Bog,  af  den,  der  er  trykt  i  mange 
Udgaver  og  oversat  paa  flere  Sprog  —  og  det  enten 


h  Aarsberetninger  og  Meddelelser  fra  det  store  kongelige  Bibliotek. 

Bd.  1.  1870.  S.  106.  —  Thottske  Samling  4°.  Nr.  710. 

2)  Katalog  der  Handschriften  der  Danziger  Stadtbibliothek.  Teil  3.  S. 
252.  Ms.  2315.  Bl.  232  ff.  (Anmeldt  af  Perlbach  i  Zentralblatt- 
fiir  Bibliothekswesen.  Bd.  26.  Leipzig  1909.  S.  525 — 26). 

Haandskriftet  ender  saaledes:  .  .  .  „pericula  evadere  poterit 
praestante  domino  nostro  Jesu  Christo  .  .  .  Amen.  Explicit  regimen 
pestilenciarum  scriptum  per  m  a  cui  te  subiu(n)gitur  et  um 
videlicet  Matheum  in  una  civitate  quae  dicta  est  Stargardia  anno 
domini  M°CCCC0XXXVIHI>  in  secunda  feria  post  dominicam  post 
festum  Michaelis.“ 

Forfatteren  kaldes  Kanutus  eller  Kamintus  eller  Phi¬ 
lip  eller  Johannes  Jacobi,  eller  der  ikke  nævnes  noget 
Forfatternavn. 

Spørgsmaalet  bliver  da,  om  det  er  rigtigt,  at  Bi¬ 
skop  Knud  fra  Aarhus  angives  som  Bogens  Forfatter, 
eller  det  i  Virkeligheden  er  Professor  Johannes  Jacobi 
fra  Montpellier,  der  har  skrevet  den.  Biskop  Knud 
Mikkelsen  i  Viborg  og  Biskop  Bengt  Knutson  i  Ves- 
teraas  kan  vi  jo  se  bort  fra. 

Professor  Sudhoff  mener  aabenbart,  at  naar  der 
foreligger  en  medicinsk  Afhandling,  som  dels  tillægges 
en  kendt  Læge,  dels  en  ukendt  Biskop,  saa  kan  det  be¬ 
tragtes  som  givet,  at  det  er  Lægen,  som  har  skrevet 
Bogen,  og  at  Biskoppen  ved  en  Fejltagelse  har  faaet 
Æren  for  den.  Efter  min  Mening  er  snarere  det  mod¬ 
satte  Tilfældet.  Var  Bogen  skrevet  af  en  i  Slutningen 
af  det  14de  Aarhundrede  levende  kendt  og  anset  Læge, 
er  det  ikke  sandsynligt,  at  Afskriveren  og  Bogtrykke¬ 
ren  vilde  nævne  en  ukendt  dansk  Biskop  som  dens 
Forfatter,  navnlig  da  det  vides,  at  Bogen  først  er  trykt 
i  Frankrig  eller  maaske  i  Italien.  Derimod  er  der  ikke 
noget  særlig  mærkeligt  i,  at  den  ansete  Læge,  der  har 
levet  og  virket  i  Montpellier  i  Pestens  Tid,  anses  for 
Forfatter  af  en  Bog  om  denne  Sygdom,  skrevet  af  en 
Mand,  hvis  Navn  Afskriveren  maaske  aldeles  ikke 
kendte. 

Der  er  ogsaa  andre  Forhold,  der  taler  for,  at  Johan¬ 
nes  Jacobi  ikke  har  skrevet  Pestbogen. 

Forfatteren  siger  i  Indledningen  beskedent,  at  han 
vil  skrive  om  Pesten  „ex  dictis  magis  authenticorum 
medicorum.“  Og  han  fortæller,  at  han  gik  fra  Hus 

til  Hus  og  behandlede  de  syge  paa  Grund  af  sin  Fattig¬ 
dom.  Paa  den  anden  Side  ved  vi  om  Johannes  Jacobi, 
at  han  var  en  fremragende  Læge  med  et  fornemt 
Klientel.  Han  var  Professor  ved  det  berømte  medicin¬ 
ske  Fakultet  i  Montpellier,  og  han  blev  1364  Universi¬ 
tetets  Kansler.  Vi  ved  ganske  vist  ikke,  fra  hvilket 
Aar  Pestbogen  stammer;  men  der  er  Grund  til  at  an¬ 
tage,  at  den  er  skrevet  efter  1347,  da  Pesten  rasede 
voldsomt  i  Montpellier.  Det  er  ganske  vist  muligt, 
men  ikke  sandsynligt,  at  Johannes  Jacobi,  da  Bogen 
blev  skrevet,  var  en  ukendt  og  fattig  Mand.  Det 
ligger  i  alt  Fald  mere  nær  at  tænke  sig  en  dansk 
Biskop  uden  Embede  som  en  fattig  Mand  i  den 
fremmede  By1). 

Flvor  der  tales  om,  at  Forfatteren  optraadte  som 
Pestlæge  i  Montpellier  paa  Grund  af  sin  Fattigdom, 
er  der  en  lille,  men  ikke  uvæsentlig  Uoverensstemmelse 
mellem  Knuds  Bog  om  Pesten  og  de  Haandskrifter, 
der  fører  Johannes  Jacobis  Navn.  Sudhoff  citerer  det 
paagældende  Sted  af  Johannes  Jacobis  Pesttraktat2), 
der  begynder  saaledes:  „et  ergo  dicit  magister  Jaco- 
bus  quod  quondam  fuit  pestilentia  in  monte  pessu- 


x)  Wickersheimer  siger  i  sin  Indledning  til  Johannes  Jacobis  Stentrak¬ 
tat:  „Johannes  Jacobi  ist  einer  der  bedeutendsten  Personlichkeiten 
unter  den  franzosischen  Årzten  der  zweiten  Halfte  des  14.  Jahr- 
hunderts.  Er  ist  Kanzler  der  Universitåt  zu  Montpellier,  Leibarzt 
des  Papstes  und  (wahrscheinlich  in  partibus )  des  Konigs  von 
Frankreich.  Er  hat  Titel,  er  hat  Geld,  und  seine  vornehmen  Pati¬ 
enten  lassen  ihm  noch  Zeit  genug,  um  hochgeschåtzte  Bueher  zu 
schreiben,  die  von  anderen  kommentiert  werden,  und  seinen  Ruhm 
bis  in  die  fernsten  Gegenden  verbreiten.“  Wickersheimer  (Paris). 
Johannes  Jacobis  Steintraktat.  (Ende  des  14.  Jahrhunderts).  Ar- 
chiv  fur  Geschichte  der  Medizin.  Bd.  3.  S.  41. 

2)  1.  c.  S.  57. 

lano“  (at  der  fordum  var  Pest  i  Montpellier).  Hos 
Knud  staar  der:  „I  Montpellier"  (altsaa,  da  han  var 
i  Montpellier)  „kunde  jeg  ikke  undgaa  Samkvem  med 
Mennesker"  o.  s.  v.  Saaledes  kan  Johannes  Jacobi, 
der  bor  i  Montpellier,  ikke  skrive.  I  den  Afskrift  af 
Bogen,  der  angiver  ham  som  Forfatter,  staar  der  der¬ 
for,  at  der  fordum  var  Pest  i  Montpellier,  og  at  han  da 
o.  s.  v.  Denne  Forandring  i  Teksten  var  nødvendig, 
naar  Johannes  Jacobi  skulde  være  Bogens  Forfatter. 
Man  kan  ikke  med  samme  Ret  sige,  at  en  Afskriver 
har  forandret  Teksten  for  at  faa  den  til  at  passe  med 
Forudsætningen  om  Knud  som  Forfatter.  Knud  kunde 
godt  sige,  at  der  fordum  var  Pest  i  Montpellier,  og  at 
han  da  o.  s.  v. 

Jeg  skal  ogsaa  gøre  opmærksom  paa,  at  Forfatteren 
af  Pestbogen  i  det  Uddrag  af  den,  der  af  Sudhoff  ci¬ 
teres  som  hidrørende  fra  Johannes  Jacobi,  kaldes 
Magister  „Jacobus",  medens  Johannes  Jacobi  i  Af¬ 
handlingen  om  Blæresten1),  som  uden  Modsigelse  til¬ 
lægges  ham,  nævnes  med  sit  rigtige  Navn2).  Dette 
kunde  tyde  paa,  at  det  førstnævnte  Manuskript  skyldes 
en  Afskriver,  som  ikke  havde  nogen  første  Haands 
Viden  om  Johannes  Jacobi.  I  alt  Fald  forekommer  det 
mig  at  vise,  at  Manuskriptet  fra  1376  eller  1373  ikke  er 
Johannes  Jacobis  originale  Tekst. 

Jeg  har  tidligere  omtalt,  at  det  sjældne  Udtryk  „in 
methauris,"  der  forekommer  hos  Knud,  i  det  Manu- 

b  Wickersheimer.  1.  c.  S.  41. 

2)  Stenbogen  ender  i  et  af  de  Haandskrifter,  Wickersheimer  har 
benyttet,  saaledes:  „Explicit  regimen  calculosorum  magistri  Johannis 
Jacobi“,  i  et  andet  saaledes:  „Explicit  utilis  tractatus  editus  a  magistro 
Johanne  Jacobi  medico  excellenti.“ 

skript ,  der  tillægges  Johannes  Jacobi,  er  erstattet 
med  „in  libro  meteorum.“  Dette  tyder  ogsaa  paa,  at 
Knuds  Tekst  er  den  oprindelige.  Det  er  i  alt  Fald 
mindre  sandsynligt,  at  en  Afskriver  skulde  finde  paa 
at  sætte  den  sjældne  Betegnelse  ind  i  Stedet  for  den 
almindelige  og  let  forstaaelige. 

Det  er  en  Selvfølge,  at  Knuds  Bog  og  Sudhoffs  Ci¬ 
tater  af  Johannes  Jacobis  Pestbog  ikke  viser  store  For¬ 
skelligheder  i  Stil  og  Udtryksmaade.  Derimod  har  den 
før  nævnte  Afhandling  om  Blæresten,  som  Wickers- 
heimer  har  gengivet  i  Archiv  flir  Geschichte  der  Medi- 
zin,  i  flere  Flenseender  Interesse  for  Spørgsmaalet,  om 
Johannes  Jacobi  er  Pestbogens  Forfatter. 

I  Stenbogen  viser  Johannes  Jacobi  sig  —  i  Modsæt¬ 
ning  til  Pestbogens  Forfatter  —  allerede  i  Indledningen 
som  den  søgte  Læge,  der  har  et  fornemt  Klientel.  Han 
begynder  med  at  sige,  at  hans  Skrift  fremkommer, 
fordi  Stensygdommen  er  hyppig  hos  fornemme  Menne¬ 
sker  og  er  vanskelig  at  behandle. 

Det  kan  ogsaa  anføres,  at  Johannes  Jacobi  skriver 
sine  Recepter,  ligesom  Lægerne  nu  til  Dags  skriver 
Recepter,  med  nøjagtig  Angivelse  af  Vægten  af  de  for¬ 
skellige  Stoffer,  hvoraf  Lægemidlet  skal  sammensæt¬ 
tes.  I  Pestbogen  derimod  siges  enten  slet  ikke  noget 
om  Mængden  af  de  forskellige  Stoffer,  der  skal  anven¬ 
des,  eller  ogsaa  angives  Mængden  ved  populære  Be¬ 
tegnelser,  som  f.  Eks.:  „Af  Theriak  maa  man  kun  tage 
saa  meget  som  en  Ært,  men  af  Vin,  Vand  eller  01  to 
Skefulde. ul) 


h  S.  39. 

Fr.  Hallager:  Biskop  Knuds  Bog  om  Pesten. 

Det  er  dog  navnlig  Stilen  og  Sproget  i  Stenbogen, 
der  forekommer  mig  at  have  Interesse  for  Spørgs- 
maalet,  ved  Sammenligning  med  Stilen  og  Sproget  i 
Knuds  Bog. 

Naar  jeg  indlader  mig  paa  at  sammenligne  Sproget 
i  de  to  Bøger,  føler  jeg  vel,  at  jeg  vover  mig  ind  paa  et 
Omraade,  hvor  jeg  ikke  har  hjemme.  Det  forekommer 
mig  imidlertid,  at  de  to  Bøger  i  den  Henseende  er  saa 
forskellige,  at  man  ikke  behøver  at  være  Sprogmand  for 
at  se,  at  de  ikke  er  skrevne  af  den  samme  Forfatter. 

jeg  skal  fremhæve  enkelte  Ejendommeligheder  ved 
de  to  Bøgers  Sprog.  Johannes  Jacobi  bruger  stadig 
Konjunktiv,  baade  naar  han  tilraader  noget,  og  naar 
han  siger,  hvad  han  vil  gøre.  Som  Eksempel  anfører 
jeg:  „Post  præcipiatur  ægro“  (derefter  skal  det  fore¬ 
skrives  den  syge).  „Habeatur  hircus  quatuor  annorum“ 
(man  skal  have  —  „man  tageru  —  en  Buk  paa  fire 
Aar).  „Et  prius  ponam“  (for  det  første  vil  jeg  anføre). 
Denne  Anvendelse  af  Konjunktiv  er  langtfra  saa 
almindelig  hos  Knud. 

Hos  Johannes  Jacobi  finder  man  stadig  Ordet  „post“ 
brugt  som  Adverbium  (derefter,  senere);  denne  An¬ 
vendelse  af  Ordet  forekommer  ikke  hos  Knud. 

Derimod  forekommer  i  Knuds  Bog  idelig  Ordet 
„unde“  i  Begyndelsen  af  en  Sætning.  Ofte  kan  det 
oversættes  ved  „derfor“  æller  „deraf  kommer  det,  atu; 
i  andre  Tilfælde  kan  det  være  vanskeligt  at  finde  en 
passende  Oversættelse.  Et  Sted,  hvor  Knud  citerer 
Avicenna  til  Støtte  for  sin  Mening,  skriver  han:  „unde 
dicit  Avicenna. “  Ordet  „unde“  forekommer  vistnok 
overhovedet  ikke  i  Stenbogen. 

At  der  i  Stenbogen  stadig  skrives  „phlebotomia,“ 
hos  Knud  derimod  „fleubotomia“  (Aareladning),  at 
Stenbogen  stadig  har  „sompnum,“  Knud  derimod 
„somnum“  (Søvn),  kan  naturligvis  hidrøre  fra  de  for¬ 
skellige  Afskrivere  —  uagtet  det  er  paafaldende,  at 
Ordene  staves  paa  samme  Maade  i  alle  Udgaver  af 
Knuds  Bog. 

Ved  Læsningen  af  Knuds  Bog  kan  man  ikke  undgaa 
at  lægge  Mærke  til  Vendinger  og  Udtryk,  som  mere 
henleder  Tanken  paa  Aarhus  end  paa  Montpellier. 
Som  et  særligt  godt  Eksempel  skal  jeg  anføre  Ud¬ 
trykket  „odorare  ad  manus“  —  lugte  til  Hænderne. 

Da  jeg  ikke  er  stiv  i  Latin,  allermindst  i  middel¬ 
alderlig  Latin,  er  jeg  glad  ved  at  have  en  Fagmands 
Udtalelser  at  støtte  mig  til  ved  Bedømmelsen  af  Spro¬ 
get  i  Biskop  Knuds  Bog. 

Cand.  mag.  Frisch  har  været  saa  venlig  at  læse 
nogle  Sider  af  Pestbogen  og  nogle  Sider  af  Stenbogen 
og  sammenligne  Sproget  i  de  to  Bøger  —  og  er  kommet 
til  det  Resultet,  at  de  intet  har  til  fælles  ud  over  de 
sædvanlige  medicinske  Termini.  Hr.  Frisch  finder,  at 
Biskop  Knuds  Bog  selv  ved  en  ganske  overfladisk 
Betragtning  bærer  tydelige  Spor  af  at  være  skrevet  af 
en  Dansker. 

Da  det  betragtes  som  givet,  at  Johannes  Jacobi  er 
Stenbogens  Forfatter,  er  det  næppe  for  meget  at  sige, 
at  en  Sammenligning  mellem  den  og  Pestbogen  giver 
det  Resultat,  at  Johannes  Jacobi  ikke  har  skrevet  den 
sidstnævnte  Bog.  Det  vil  igen  sige,  at  Biskop  Knud 
maa  antages  at  være  Bogens  Forfatter. 

jeg  siger  udtrykkelig,  at  Biskop  Knud  maa  antages 

5* 

at  have  skrevet  Bogen  om  Pesten.  Jeg  mener  ikke  at 
have  bevist  noget,  hverken  at  Biskop  Knud  har  skrevet 
Bogen,  eller  at  han  har  eksisteret. 

Men  jeg  mener,  at  det,  efter  hvad  jeg  har  udviklet 
i  det  foregaaende,  maa  betragtes  som  i  høj  Grad  sand¬ 
synligt,  at  der  i  det  14de  Aarhundrede  har  levet  en 
Mand,  som  kaldte  sig  og  kaldtes  Biskop  Knud  i  Aar¬ 
hus,  og  som  enten  har  skrevet  Pestbogen  eller  fejl¬ 
agtig  er  bleven  anset  for  dens  Forfatter.  Jeg  mener 
ogsaa,  at  det  er  givet,  at  denne  Bog  hverken  er  skrevet 
af  Biskop  Knud  Mikkelsen  i  Viborg  eller  af  Biskop 
Bengt  Knutson  i  Vesteraas,  og  at  det  er  lidet  sandsyn¬ 
ligt,  at  den  har  Johannes  Jacobi  til  Forfatter. 

Men  naar  dette  er  Tilfældet,  saa  er  der  ingen  Grund 
til  at  protestere  mod,  at  Pestbogen  nævner  som  sin 
Forfatter: 

Kanutus ,  Episcopus  Arusiensis ,  civitatis  regni  Dacice 
—  Knud,  Biskop  i  Staden  Aarhus,  i  Danmarks  Rige. 

